Benarkah Marco Polo Dan Ibnu Batutah Melawat Kelantan?

Marco Polo dan Ibnu Batutah merupakan pengembara hebat yang telah mengelilingi dunia, meskipun objektif pengembaraan dua individu ini berbeza, namun mereka telah dinyatakan telah singgah di kawasan yang menjadi wilayah leluhur Raja-raja Kelantan.

Ibnu Batutah contohnya, beliau telah singgah di satu tempat bernama KayluKari dan bertemu pula dengan Puteri Urduja seorang Raja Perempuan, beliau menyatakan bahawa puteri ini mempunyai kemahiran berbahasa Turki. Nama puteri ini sangat sepadan dengan nama yang tercatat dalam sejarah Kelantan tentang seorang Raja Perempuannya iaitu Che Siti Wan Kembang yang mana beliau pernah digelar sebagai Urduja.

Justeru, Ustaz Abdullah Mohamed (Nakula) menyimpulkan bahawa Ibnu Batutah telah melawat Kelantan, namun sejauh mana kebenarannya dan apakah bentuk sebenar kerajaan Urduga itu, tulisan ini juga akan menyorot tentang kebenaran persinggahan Marco Polo ke satu kerajaan yang bernama Lochac dan apakah kaitan atau signifikan kerajaan ini dengan Kelantan Tua.

Marco
Polo dicatatkan terlebih dahulu telah memulakan pengembaraan berbanding Ibnu
Batutah namun bagi pengkaji sejarah terkemuka telah mengiktiraf pengembaraan
Ibnu Batutah dan catatannya adalah lebih baik kerana beliau mengembara sebagai
seorang seorang sarjana manakala Marco Polo mengembara sebagai seorang
pedagangan jadi perspektif kedua-duanya berbeza, ditambah pula tempoh
pengembaraan Ibnu Batutah lebih lama dan lebih jauh berbanding Marco Polo (Syed Nurul Akla Syed Abdullah, et al-Jilid
1, 2012: xviii).

Meskipun
dua individu ini mempunyai perbezaan yang ketara, dunia tetap mengiktiraf
bahawa mereka adalah dua orang insan yang penting yang telah mengelilingi dunia
dan maklumat yang mereka rakamkan dalam catatan masing-masing pernah menjadi
“Rahsia Besar” dan sangat dijaga rapi oleh kebanyakan negara berkuasa besar
sebelum dibongkarkan pada era ini.

Siapa Marco Polo?

Marco Polo dilahirkan pada tahun 1254 di Venice, Itali dalam keluarga pedagang, Messer Niccolò Polo adalah bapa beliau telah ke China bersama pakciknya, Messer Maffeo pada tahun 1260 setelah berbincang dengan Maharaja Baldwin, Raja Konstantinople (Ronald Latham,1958:34). Pengembaraan mereka ke China dibuat melalui Jalan Sutera iaitu jalan para pedagang dari Barat ke arah Timur dan mereka berlepas dari Konstantinople (Turki) belayar merentasi Laut Hitam menuju ke Sudak sebuah kota pelabuhan yang kini terletak dalam kawasan pertikaian Ukraine-Russia.

Tiba di Sudak, mereka memulakan pengembaraan menuju ke wilayah yang dikuasai oleh Barka Khan, Raja Tartar iaitu satu kawasan antara Bolgara dan Sarai. Raja Tartar tersebut melayan mereka dengan penuh hormat, Niccolò dan Mafeo telah menyerahkan semua barangan kemas yang dibawa dari Konstantinople dan sebagai balasan Barka Khan telah menyerahkan barang dagangan dua kali ganda dari nilai barangan kemas yang dibawa oleh dua orang latin itu.

Mereka telah tinggal selama setahun di kawasan kekuasaan Barka Khan dan berjaya menjana keuntungan yang berganda sebelum tercetusnya perang dengan Hulagu Khan, sepanjang tempoh peperangan ini semua orang telah ditangkap termasuklah dua beradik ini. Sewaktu dalam tahanan mereka telah memohon dibebaskan untuk terus mengembara ke arah timur dengan janji mereka akan berpatah balik setelah mereka dihalang untuk pulang ke Konstantinople bersama barang dagangan.

Mereka
meninggalkan wilayah Barka menuju ke Kota Ucaca iaitu kota terakhir di bahagian
barat yang dikuasai oleh Khan, dari situ mereka merentasi Tigris (Volga) lebih
dua minggu iaitu kira-kira tujuh belas hari melalui gurun yang tandus tanpa
perkampungan atau bandar kecuali perkemahan orang Tartar bersama haiwan
gembalaan mereka.

Dua orang adik beradik dari Venice ini akhirnya berjaya merentasi gurun tersebut dan mereka telah tiba di Kota Bukhara sebuah bandar yang sempurna di seluruh kawasan Parsi, ia diperintah oleh Barak. Terperangkap di bandar yang serba lengkap itu, mereka akhirnya berkeputusan tinggal di situ selama tiga tahun hinggalah kota tersebut disinggahi oleh rombongan Hulagu Khan yang dalam perjalanan mengunjungi Khan yang Agung bagi bangsa Tartar bernama Kublai, beliau tinggal ke arah tenggara di penghujung dunia.

Hulagu Khan dan ahli rombongannya teruja apabila mereka menemui kedua orang adik beradik berbangsa Latin tersebut, hal ini kerana mereka belum pernah lagi menemui bangsa asing itu di negara mereka. Setelah Hulagu mendapat tahu kedua beradik tersebut adalah pedagang, beliau lantas menawarkan peluang untuk mereka meraih keuntungan dan kekayaan berganda sekiranya mereka menaruh kepercayaan kepadanya, tanpa banyak soal dua beradik dari Venice itu menerima tawaran tersebut.

Hulagu
Khan menyatakan sekiranya Nicolò dan Maffeo setuju untuk bersama-sama rombongannya
untuk bertemu dengan Kublai, Khan yang Agung bagi bangsa Tartar, dia pasti akan
teruja dan gembira dapat menemui orang asing yang berasal dari Venice tersebut
dan Kublai akan melayan mereka dengan penuh hormat dan dianugerah berbagai
hadiah, demi memastikan mereka mengikutnya, Hulagu Khan turut memberi jaminan
keselamatan kepada mereka sepanjang perjalanan ke penghujung dunia bagi menemui
Kublai Khan.

Perjalanan
tersebut mengambil masa selama setahun, sepanjang tempoh itu, rombongan Hulagu
Khan itu telah menyaksikan banyak pemandangan menarik dan hebat, akhirnya
mereka tiba jua di Istana tempat kediaman Kublai Khan, Nicolò dan Maffeo telah
disambut dengan gilang gemilang. Raja Agung bagi bangsa Tartar telah menanyakan
pelbagai persoalan antaranya tentang Maharaja mereka, Raja-raja, putera dan
puteri dan orang kenamaan dari tatacara kerajaan diurus hinggalah kepada sistem
keadilan yang diguna pakai, Kublai Khan seterusnya bertanya tentang Pope dan
kesemua amalan dalam Gereja Roman, beliau juga turut bertanyakan tentang adat
istiadat masyarakat Latin. Semua soalan dan pertanyaan Kublai Khan dijawab
dengan baik oleh kedua-dua mereka dalam bahasa Tartar.

Tertarik
dengan penjelasan dari kedua-dua orang Latin dari Venice tersebut, Kublai Khan berhasrat
menghantar utusan bagi menemui Pope dan meminta Nicolò dan Messer untuk
mengiringi utusannya, tanpa sebarang bantahan mereka berdua telah setuju.
Serentak dengan keputusan wakil dari Venice, Kublai Khan telah melantik seorang
pembesar baginda bernama Kogatal sebagai utusan untuk bertemu dengan Pope.

Kogatal
menyatakan keakuran terhadap perlantikan tersebut serta menyatakan
kesanggupannya melaksanakan tugasan tersebut sedaya upaya beliau, Kublai Khan
lantas menulis sepucuk surat dalam bahasa Turki untuk diutuskan kepada Pope
dengan mengarahkan kepada dua beradik tersebut dan juga utusannya untuk
menyampaikan pesanannya kepada Pope dengan menegaskan bahawa isi kandungan
surat tesebut bermaksud:

“Pope hendaklah
menghantar seratus orang alim yang menuntut agama Kristian, mereka hendaklah
mahir dalam tujuh kesenian, orang alim itu juga haruslah mempunyai kemahiran
untuk berbahas dan mengajar dengan mudah kepada penyembah berhala dan kepada
mereka yang mempercayai dan menyembah pelbagai patung yang disimpan dalam rumah
mereka adalah perbuatan yang salah – orang alim dari kalangan penuntut Kristian
itu harus menunjukkan bahawa agama yang dipegang mereka adalah lebih baik dari
penyembahan berhala.

Selain
itu, Kublai Khan memberi arahan secara khusus kepada kedua beradik tersebut
agar membawa minyak dari lampu yang menyala di bawah patung Tuhan di Jerusalem
kepada baginda sebagai misi khas mereka. Maharaja Agung Tartar itu juga
menyerahkan medalion emas kepada Nicolò, Maffeo dan Kogatal sebagai pengenalan
diri mereka selaku wakil khas kepada baginda, dengan adanya medalion tersebut
mereka boleh memohon segala bantuan yang diperlukan dalam kawasan yang dikuasai
oleh banginda.

Perjalanan mereka untuk menyampaikan hasrat Kublai Khan kepada Pope di Barat dibuat dengan merentasi daratan melalui Jalan Sutera, hanya mereka yang cekal sahaja berjaya mengharungi perjalanan tersebut. Pertengahan pengembaraan tersebut, Kogatal telah jatuh sakit dan beliau telah ditinggalkan di sebuah bandar, manakala Nicolò dan Maffeo meneruskan perjalanan tersebut hari demi hari selama tiga tahun sebelum mereka sampai di Ayas yang terletak dalam wilayah Ankara, Turki pada masa kini.

Perjalanan yang lama ini berlaku kerana bukan setiap masa mereka menunggang kuda faktor cuaca dan geografi mempengaruhi sebahagian besar perjalanan, dari Ayas mereka akhirnya tiba di Acre, sebuah bandar di Israel kini pada bulan April 1269. Setibanya dibandar tersebut mereka baru mendapat berita bahawa Ketua Pope yang bernama Clement telah meninggal dunia setahun sebelum itu sejurus mendapat berita tersebut, Nicolò dan Maffeo terus berjumpa dengan Tedaldo Piacenza, ketua pentadbiran Gereja Roman bagi seluruh kerajaan Mesir bagi menerangkan tentang misi dan amanat yang mereka bawa dari Maharaja Agung Tartar, Kublai Khan bagi menemui Pope (Wordsworth Classic, 1997:6-7).

Pihak
pentadbiran Gereja Roman berpendapat ini adalah satu peluang yang sangat
menguntungkan serta satu penghormatan bagi Dunia Kristian, bagaimanapun mereka
telah menjelaskan kepada mereka bahawa Pope Clement telah meninggal dunia dan
meminta mereka agar menunggu dengan sabar sehingga Pope yang baru dilantik
barulah mereka dapat meneruskan misi mereka itu. Nicolò dan Maffeo sedar, pihak
pengurusan Gereja telah berkata benar dan mereka perlu menunggu hingga pihak pentadbiran
Gereja selesai mengundi siapa yang sepatutnya menjadi Ketua Pope seterusnya,
atas sebab itu mereka telah mengambil keputusan untuk kembali ke Venice bagi
melawat keluarga yang sekian lama telah mereka tinggalkan.

Mereka
meninggalkan Acre menuju ke Negropont dari situ mereka belayar terus
ke Venice, setibanya di kampung halaman Nicolò baru mengetahui bahawa isterinya
telah meninggal dunia meninggalkan seorang anak lelaki berusia lima belas tahun
bernama Marco. Mereka tinggal di Venice sehingga 1271 lebih kurang dua tahun,
menunggu perlantikan Pope baru, namun tiada sebarang perkhabaran tentang
perlantikan perkara tersebut menyebabkan mereka mengambil keputusan untuk terus
ke Acre memandangkan misi mereka
telah tertangguh lama dan bimbang mereka gagal untuk kembali kepada Kublai
Khan.

Messer Nicolò dan Messer Maffeo telah belayar terus ke Acre dan kali ini mereka turut membawa anak tunggal Nicolò, Marco yang berumur tujuh belas tahun, setibanya di Acre, mereka telah berbincang dengan Tedaldo Piecenza berkenaan misi yang dibawa mereka, tiada keputusan berkenaan Pope. Piecenza bersama-sama Nicolò dan Maffeo serta Marco telah berangkat ke Jerusalem untuk mengambil minyak lampu yang di pasang pada patung Jesus, setelah mendapat minyak yang dipesan oleh Kublai Khan mereka meminta kebenaran daripada ketua pentadbir Gereja Roman, Piecenza untuk meneruskan misi untuk kembali kepada Kublai Khan di China.

Membenarkan keluarga pedagang Venice itu meneruskan misi mereka, Piecenza sempat mengarang surat dan juga pesanan untuk disampaikan kepada Khan Yang Agong bahawa Messer Nicolò dan Messer Maffeo telah menyampaikan hasrat tersebut namun berikutan kematian Pope, misi sebenar tidak dapat dilaksanakan.

Nyata di sini bahawa pengembaraan Marco Polo mengelilingi dunia berlaku secara tidak sengaja di mana beliau telah dibawa oleh bapanya Messer Nicolò Polo bagi menyelesaikan misinya bersama adik beliau Messer Maffeo menyempurnakan amanat dari Kublai Khan yang telah menguasai lebih dari separuh dunia. Perjalanan mereka bertiga untuk menemui Kublai Khan yang berada di Kemenfu, berjalan tanpa henti selama tiga setengah tahun tanpa henti dan akhirnya mereka berjaya kembali semula ke China serta menghadap Maharaja Kublai Khan dengan penuh perasaan malu berikutan gagal menyempurnakan misi mereka yang sebenar, mereka gagal membawa seorang orang alim Kristian untuk menjalankan misi dakwah Kristian.

Namun Kublai Khan tetap menyambut mereka dengan penuh hormat seolah-olah tiada apa yang berlaku. Kehadiran Marco Polo yang ketika itu baru berusia dua puluh satu tahun menarik minat Kublai Khan dan Nicolò menerangkan bahawa remaja tersebut adalah anak lelaki beliau, tambah mengejutkan Marco pada waktu itu telah fasih berbahasa Tartar baik pertuturan mahupun tulisan. Kebijaksanaan dan kemahiran yang dikuasai oleh Marco Polo membuatkan beliau sangat istimewa kepada Kublai Khan, semenjak itu dia telah dilantik sebagai salah seorang diplomat bagi Empayar Monggol dan dia telah berkhidmat dengan empayar tersebut selama tujuh belas tahun iaitu hingga tahun 1291.

Sepanjang tempoh perkhidmatan dengan Empayar Monggol itu beliau telah mengembara ke seluruh pelusuk empayar di seluruh daratan dunia, empayar bangsa Tartar yang diperintah oleh Kublai Khan sering bercakaran hingga ia berlaku ke tahap yang serius, perang saudara sesama mereka berlaku di kebanyakkan wilayah.

Perkahwinan adalah antara lain langkah penyelesaian perang saudara ini, akhirnya Kublai Khan yang pada waktu itu berumur tujuh puluh tahun telah mengarahkan Messer Nicolò, Messer Maffeo dan Messer Marco untuk mengiringi puterinya iaitu Puteri Kokachin ke Parsi melalui jalan laut untuk dikahwinkan dengan Putera Parsi, iaitu Puteri Arghun[1]. Selain itu, Kublai Khan turut mengirimkan surat kepada Pope, Raja Perancis, Raja Sepanyol serta semua Raja-raja dalam Dunia Kristian.

Sewaktu mereka hendak berangkat pada tahun 1291, Kublai Khan telah menyediakan dua belas kapal yang boleh memuatkan antara 250 hingga 260 orang sebuah kapal, dan dipercayai sejumlah lebih kurang 3000 orang bersama-sama mereka mengiringi Puteri Kublai Khan itu (Ronald Latham, 1958:43).

Sewaktu pelayaran inilah Marco Polo bersama bapa dan pakciknya telah singgah di Lochac, berdasarkan peta di bawah, tempat yang bernama Lochac ini terletak di Segenting Kra dan menganjur ke Semenanjung Tanah Melayu (Timur Laut Semenanung Tanah Melayu). Jelas disini bahawa Marco Polo sememangnya telah sampai ke Semenanjung seperti dalam peta dalam rajah 2, namun pasti pada kita hari ini tiada penjelasan apakah bentuk kerajaan dan penduduk di sini pada kurun ke 13 sedangkan Melaka, empayar Melayu yang ulung sendiri wujud pada kurun ke 14.

Ekspedisi Ibnu Batutah

Semua orang jelas bahawa Ibnu Batutah adalah seorang pengembara Islam dan rekodnya menggunakan kaedah kerajaan Islam, catatan pengembaraannya berjudul Ar Rihlah turut ditulis dalam teks Bahasa Arab, bahasa rasmi orang-orang Islam. Catatan Ibnu Batutah banyak merujuk kepada kalender Hijriah, namun untuk kefahaman yang jelas, tulisan in turut memuatkan pentarikhan kelander Gregorian iaitu standard antarabangsa berkenaan tarikh dan masa di kebanyakkan negara.

Beliau dilahirkan pada tahun 1304 bersamaan 704 tahun hijriah di Tangier sebuah wilayah yang terletak di Utara Maghribi dalam keluarga ahli fiqh mazhab Maliki sewaktu era pemerintahan dinasti Bani Marin. Kehidupan beliau pada peringkat awal seperti mana remaja lain dengan mendalami pelbagai ilmu yang lazim dituntut pada masa tersebut seperti sastera Arab dan ilmu fiqh.

Tamat pengajian, beliau telah berangkat ke Kota Makkah bagi menunaikan ibadah haji pada umur dua puluh dua tahun, Douglas Bullis menyifatkan perjalanan Ibn Batutah untuk mengerjakan ibadat tersebut sebagai The Longest Hajj kerana ia mengambil masa selama dua puluh lima tahun selepas meninggalkan kampung halamannya pada 1326 dan kembali semula pada 1351(Syed Nurul Akla Syed Abdullah, et al. Jilid 1, 2012: xxiv).

Perjalanan
mengerjakan ibadah haji tersebut merupakan pengembaraan pertama Ibnu Batutah
mengelilingi dunia sambil melanjutkan pengajiannya, ketika di Mesir, timbul
keinginannya untuk mengembara dan menjelajah ke seluruh dunia terutama yang
dikuasai oleh kerajaan Islam. Waktu itu, beliau telah berazam untuk mengelak
melalui laluan yang sama dua kali, atas sebab itu beliau sengaja memilih jalan
yang melencong jauh dan berliku demi mencapai matlamatnya iaitu untuk
mengunjungi sebanyak tempat dan menemui seramai mungkin tokoh penting dari
pelbagai latar belakang dari Raja kepada Ulama’.

Selesai
ibadat Haji yang peratama pada 1326, Ibnu Batuta telah menjelajah benua Parsi
atau kini dikenali sebagai Iraq dan Iran, kemudiannya beliau kembali semula ke
Makkah.

Sepanjang
perjalanan tersebut, Ibnu Batuta rajin mengamati adat resam dan budaya setempat
termasuk cerita dan kisah tempatan yang menakjub dan menghiburkan, beliau juga
pandai mengambil hati tokoh-tokoh penting yang ditemuinya, terutama ketua-ketua
kerajaan, layanan yang diterima oleh Ibnu Batuta dan para pengikutnya seperti
mana lazimnya diterima oleh para ulama dan ilmuwan yang berkelana seluruh dunia
Islam yang terbentang luas dari lautan Atlantik hingga ke lautan Pasifik. Hasilnya
beliau kerap disambut secara terhormat daripada para penguasa dengan mendapat
hadiah berupa wang tunai dan pelbagai pemberian lumayan yang kemudian menjadi
modal untuk beliau meneruskan perjalanan, malah hadiah dan wang tunai ini
menjadi tarikan sebilangan pengikut setia beliau untuk sama-sama mengembara.

Seterusnya,
selepas kembali ke Kota Makkah dari penjelajahan dunia Parsi, Ibnu Batutah
bersama para pengikutnya mengembara pula ke Afrika Timur kini dikenai sebagai
Tanzania dengan belayar menyusuri pantai sekitar tahun 1328 atau 1330. Sewaktu
pelayaran pulang beliau telah singgah di Teluk Parsi atau lebih tepat di Oman
sekarang, dari sini beliau telah mengambil jalan darat merentasi bahagian
tengah Semenanjung Tanah Arab menuju ke Kota Makkah.

Waktu itu di Kota Makkah telah tersebar berita tentang sifat pemurah Sultan India, Muhammad Ibn Tughluq hingga ia mendorong Ibnu Batutah untuk ke India pula untuk berkhidmat dengan Kesultanan Delhli. Kekal dengan sifat ganjil beliau, Ibnu Batutah tidak akan mengambil jalan yang mudah untuk ke tempat yang beliau ingin pergi, begitu juga halnya dalam perjalanan ke India. Beliau tidak belayar terus dari Jeddah ke India tetapi telah mengambil laluan darat yang agak sukar dan rumit menerusi Mesir, Shams (Syria) dan Anatolia (Turki), setelah itu beliau belayar pula merentasi Laut Hitam ke dataran Asia Tengah Barat.

Setelah itu Ibnu Batutah menetapkan perjalanannya ke arah barat dan mengunjungi Konstantinople ibukota Byzantin, kemudian beliau menuju ke arah timur melalui wilayah Transoxiana, Khurasan dan Afghanistan, akhirnya Ibnu Batutah sampai ke tebing sungai Indus pada tahun 1333 atau 1335 selepas berlepas dari Kota Makkah pada 1328 atau 1330. Lima tahun masa perjalanan dari Kota Makkah ke India, ada jalan singkat namun Ibnu Batutah tetap dengan pendirian asalnya dalam mengembara, tidak akan melalui kawasan yang sama sebanyak dua kali.

Beliau
tinggal di India sehingga tahun 1342, lebih kurang selama lapan tahun dengan
berkhidmat sebagai kadi dalam kerajaan Sultan Muhammad Ibn Tughluq, sepanjang
berada di India, Ibnu Batutah telah merekodkan dengan terperinci keadaan
sosial, budaya dan masyarakat di India ketika itu, malah ia juga mencatat
dengan teliti berkenaan salah sebuah kerajaan Islam yang terkuat dan terkaya
ketika itu.

Pada tahun 1342, beliau terselamat dari murka Sultan India apabila dilantik menjadi Duta ke China, sewaktu dalam pelayaran ke sana beliau telah terkandas di Calicut, selatan India namun beliau sempat menumpang kapal yang menuju ke kepulauan Maldives tempat yang beliau sekali lagi dilantik sebagai mufti. Di kepulauan tersebut Ibnu Batuta sempat berkhidmat selama lapan belas bulan sebelum menyambung semula perjalanan ke China, misi sebagai Duta India ke China telah gagal, kini perjalanan beliau ke China atas misi tersendiri.

Menyusuri pantai adalah kaedah pelayaran yang diambil oleh Ibnu Batutah, dari Calicut beliau telah singgah di Benggal, Assam (Burma) dan Utara Sumatera, di sini beliau telah disambut oleh Sultan Kerajaan Samudera-Pasai yang bergelar Sultan Al Malikul Zahir, seterusnya beliau meneruskan pelayaran melalui Selat Melaka, akhirnya menerebos ke Laut Champa (Laut China Selatan) dan akhirnya tiba di Canton pada tahun 1345.

Tidak
lama berada di China, Ibnu Batutah telah kembali semula ke Kota Makkah pada
tahun 1347 menerusi Selatan India, Teluk Parsi, Syria dan Mesir. Dua tahun
berada di Kota Suci, akhirnya Ibnu Batutah bertolak pulang ke Maghribi setelah
mengerjakan ibadah hajinya yang terakhir pada 1349, namun semangatnya untuk
mengembara masih belum kendur. Pada tahun 1350, beliau telah menyeberangi selat
Jabal Tariq (Gibraltar) untuk mengunjungi Qarnatah (Granada), kemudian pada
1353 beliau telah memulakan pengembaraannya yang seterusnya dan yang terakhir
iaitu ke negeri Sudan (Mali) yang terletak di Barat Afrika dan kembali semula
ke Maghribi pada 1354. Ibnu Batutah menamatkan pengembaraannya ketika berusia
lima puluh dua tahun, akhirnya beliau menghabiskan sisa usianya sebagai seorang
Kadi di salah sebuah pekan di Maghribi hinggalah beliau meninggal dunia pada
tahun 1368 pada usia 65 tahun.

Signifikan
pengembaraan Ibnu Batutah dalam perbincangan ini adalah ketika beliau belayar
pulang ke Kota Makkah telah mengunjungi China, waktu ini beliau telah singgah
di Semenanjung sekurang-kurangnya dua kali iaitu kali pertama selepas berlepas
dari Utara Sumatera ketika perjalanan ke China dan kedua sekitara Timur Laut
Semenanjung ketika dalam perjalan pulang ke Kota Makkah antara tahun 1345 –
1347. Sewaktu beliau singgah di kawasan Timur Laut Semenanjung inilah beliau
telah bertemu dengan seorang Raja Perempuan yang berkebolehan bertutur dalam
bahasa Turki bergelar Urduja yang
memerintah satu kawasan bernama KayluKari.

Signifikan Lochac dan Kaylukari dalam Sejarah Kelantan Tua

Catatan Marco Polo tentang Lochac

Capaian
maya melalui internet mendapati bahawa Imperialis Belanda sekitar kurun ke 15
merujuk Australia sebagai Lochac, namun
dari catatan Marco Polo, Lochac terletak
sekitar kawasan Timur Laut Semenanjung Tanah Melayu sehingga ke kawasan Segenting,
rujuk rajah 2.

Berikut
adalah catatan Marco Polo tentang Lochac:

On
leaving Chamba and sailing south-south-west for 700 miles the traveller reaches
two islands, one big and the other smaller, called Sondur and Condur. As these
uninhabited, let us leave them. Another 500 miles towards the south-east brings
us to a large and wealthy province of the mainland whose name is Lokak. The
people are idolaters, ruled by a powerful monarch and speaking a language of
their own. They pay no tribute to anyone, because their country is so situated
that no one can go there to work mischief. If it were accesible, the Great Khan
would soon subject it to his empire. This province produces cultivated brazil
wood in great abundance. Gold is plentiful that no one who did not see it could
believe it. There are elephants and wild game profusion. From this kingdom come
all the cowrie shells that are spent in all provinces of which I have told you.
There is nothing else metioning, except that it is such a savage place that few
people ever go there. The king himself does not want anyone to go there or to
spy out his treasure or the state of his realm. Accordingly we shall pass on
and speak of other things.

 On leaving Lokak and sailing southwards for 500
miles, the traveller reaches the island of Bintan, which is a very savage
place. The forest are all of sweet-smelling wood of great utility. From here
the route runs for sixty miles through a strait between two islands. In many
places the water is not more than four paces deep, so that big ships passing
through must raise their steering-oar, for they have a draught of about four
paces. After this a voyage of thirthy miles south-eastwards leads to an island
kingdom called Malayur, which has a king and a language of its own. There is a
large and splendid city here, also called Malayur, which plies a flourishing
trade especially is spices, of which there is great abudance. As there is
nothing else worthy of note, we shall continue on our way.

(Ronald Latham, 1958: 251-252)

Ronald Latham (1958) menyatakan bahawa Lochac yang beliau terjemahkan sebagai Lokak terletak di kawasan Malaya yang pada hari ini kita kenal sebagai Semenanjung Malaysia atau lebih popular dirujuk sebagai Semenanjung Tanah Melayu, namun berdasarkan kepada peta beliau seperti dalam Rajah 2, Lokak terletak di kawasan Segenting Kra.

Hal ini bertetapan dengan catatan Nakula yang menyatakan bahawa Raja Lamuttal telah mengubah nama nama negaranya dari nama Nagara Prathama kepada Lanka, menurut Nakula lagi, inilah kerajaan yang dilawati oleh Marco Polo dalam ekpedisi pelayaran ke Parsi itu, beliau turut menambah terdapat juga catatan China iaitu dalam Yuan Shih yang merekodkan nama Law Hok Kok yang terletak di selatan Sien (Siam), (Abdullah Mohamed, 1980: Fasal 1: 9)

Seterusnya
mengenai Malayur, seperti catatan
Marco Polo berikut … After this a voyage
of thirthy miles south-eastwards leads to an island kingdom called Malayur,
which has a king and a language of its own. There is a large and splendid city
here, also called Malayur… dalam catatan Nakula menyatakan bahawa nenek
moyang atau leluhur keluarga diRaja Kelantan adalah berasal dari keturunan dari
Raja Malayur bernama Raja Tilam atau Sang Tawal dan bergelar Sultan Mansor,
(Abdullah Mohamed: Adabi 78: 93)

Malayur
adalah sebuah empayar yang dinamakan semula dari Empayar Jawaka oleh Raja
Sakranta ayahanda Sang Tawal, empayar ini merangkumi kepulauan Sumatera dan
Semenanjung Tanah Melayu, pada peringkat awal ibu kotanya terletak di
Mandawijaya iaitu satu kawasan berhampiran sempadan jajahan Tanah Merah dan
Pasir Mas di Kelantan. Namun ketika pemerintahan Sang Tawal, baginda telah
memindahkan pusat pemerintahan dari Mandawijaya ke wilayah Bedelung iaitu
Patthalung sekarang dan dinamakan mengikut nama empayarnya iaitu Malayur dan inilah yang dicatatkan oleh
Marco Polo dalam kisah pengembaraannya.

Justeru,
adalah benar bahawa Marco Polo seorang pengembara ulung bagi orang Eropah telah
melawat negeri takluk leluluhur para Raja Kelantan iaitu Malayur dan Lokak, seterusnya
membuktikan bahawa tanah Kelantan ini sudah lama mempunyai kerajaan sendiri,
lama sebelum Melaka lagi.

Catatan Ibnu Batutah tentang Kaylukari

Maklumat
dalam tajuk Ekspedisi Ibnu Batutah telah
dinyatakan bahawa Ibnu Batutah telah singgah di Alam Melayu dalam cubaan seterusnya
selepas pelayarannya dari India terkandas di Calicut, selatan India. Beliau
menyambung semula pelayarannya ke China dalam tahun tahun 1344 dengan menyusuri
pantai dari Calicut dan singgah di Benggal, Assam kemudiannya menuju ke
Sumutera dan singgah di Istana kerajaan Samudera-Pasai dan disambut dengan
mesra oleh Sultan Al Malikul Zahir, dua minggu masa persinggahan di kerajaan
Islam di Utara Sumatera tersebut sebelum beliau berlepas pula ke sebuah
kerajaan yang dicatat sebagai Mul Jawa, di
sini Ibnu Batutah turut disambut dengan penuh penghormatan oleh pemerintah
kerajaan tersebut dan berada di istana kerajaan tersebut selama tiga hari atas
permintaan pemerintah tersebut.

Tamat tiga hari, Ibnu Batutah meninggalkan Mul Jawa dan belayar selama tiga puluh tujuh hari menuju ke arah Timur dan telah singgah di sebuah kerajaan bernama Tawalisi, rajanya juga bernama Tawalisi. Beliau menyatakan bahawa Tawalisi adalah sebuah kerajaan yang luas dan rajanya sama seperti Raja China, baginda memiliki banyak jong yang digunakan untuk memerangi penduduk China hingga mereka memohon perdamaian dengan syarat-syarat tertentu.

Penduduk di Tawalisi pula belum lagi menganut agama Islam dan mereka adalah penyembah berhala, rupa paras mereka menyerupai orang Turki dan sangat menawan, mereka juga sangat gagah berani. Kaum wanita mahir menunggang kuda dan pandai memanah, malah mereka juga turut turun ke medan perang sama seperti kaum lelakinya.

Rombongan
pelayaran Ibnu Batutah telah singgah di pelabuhan Kaylukari juga merupakan kota mereka yang paling cantik dan paling
besar, hajat Ibnu Batutah dan rombongannya untuk bertemu dengan Putera Raja
Tawalisi, namun mereka telah diberitahu oleh tentera di bandar tersebut bahawa
Tuan Putera telah dilantik oleh Raja untuk mentadbir wilayah lain dan baginda
telah melantik puterinya bernama Urduja sebagai
ganti, berikut terjemahan pertemuan antara Ibnu Batuta dengan Urduja:

Pada hari kedua ketibaan kami di Pelabuhan Kailukari, puteri ini menjemput nakhuzah iaitu nakhoda yang juga pemilik kapal, karani iaitu jurutulis, saudara dan pembesar-pembesar di samping tandil iaitu panglima tentera berjalan kaki serta sabah salar iaitu panglima kumpulan pemanah untuk menghadiri jamuan yang disediakan untuk mereka, mengikut adatnya. Nakhoda kapal mahu supaya aku turut hadir bersama-sama dengannya tetapi aku enggan kerana mereka ialah orang kafir dan aku tidak boleh memakan makanan mereka.

Apabila semua orang tiba disisi baginda, puteri itu bertanya kepada mereka, “Adakah sesiapa lagi antara kamu yang tidak hadir?” Nakhoda pun menjawab, “Yang tinggal hanya seorang lelaki iaitu seorang bakhsi (kadi). Beliau tidak memakan makanan penduduk di sini.” Puteri Urduja bertitah, “Panggilah dia ke mari!” Pengawal-pengawal puteri pun datang bersama-sama dengan rakan-rakan nakhoda kepadaku dan berkata, “Penuhilah jemputan tuan puteri.”

Oleh itu, aku pun menemui Puteri Urduja yang sedang meraikan majlisnya yang meriah dan hebat. Di hadapan Puteri Urduja, ada wanita-wanita yang memegang tali kekang dan mereka merentangkannya untuk baginda. Sementera di sekeliling baginda pula ada kaum wanita yang duduk dan mereka ialah wazir-wazir wanita. Mereka duduk di bawah katil iaitu di atas kerusi yang diperbuat daripada cendana.

Seterusnya di hadapan Puteri Urduja ada kaum lelaki. Tempat duduk Puteri Urduja dihampari oleh sutera dan di atasnya digantungkan tirai daripada sutera. Sementera kayunya pula ialah cendana dan terdapat juga kepingan emas di atas tempat duduk tersebut. Selain itu, ada juga bangku-bangku kayu yang berukir. Di atasnya terdapat banyak perkakas yang diperbuat daripada emas dan bersaiz besar serta kecil seperti teko, perhiasan-perhiasan kecil seperti cawan.

Nakhoda memberitahuku bahawa ia dipenuhi dengan sejenis minuman yang dibuat dari gula dan dicampur dengan herba. Orang ramai meminumnya selepas makan dan berbau harum serta manis rasanya. Di samping itu, minuman tersebut juga menyegarkan tubuh, mengharumkan bau nafas, menghadamkan makanan dan membantu hubungan jenis.

Apabila aku mengucapkan salam kepada Puteri, baginda bertitah dalam bahasa Turki, “Hasan misan yakhsya misan (khusymisan yakhsyimisan),” yang bermaksud “Apa khabar dan bagaimanakah keadaan kamu?” Baginda mendudukanku berhampiran dengannya. Puteri Urduja juga pandai menulis tulisan Arab. Baginda bertitah kepada salah seorang khadamnya, “Dawat wabitka khatuz.” Katuz bermaksud “dakwat” dan”kertas”. Dakwat dan kertas pun dibawa kepada baginda dan aku menulis, “Bismillahirrahmanirrahim”.

Puteri Urduja lantas bertanya, “Apakah ini?” Aku pun memaklumkan kepada baginda, “Tandarinam,” dan ia bermaksud “nama Allah”. “Baginda bertitah pula, “Khasyan” yang bermaksud “baik”. Kemudian puteri bertanya kepadaku, “Dari manakah kamu datang?” Aku pun memberitahunya, “Dari negeri India.” Baginda bertanya lagi, “Negeri Lada Hitam?” Jawabku, “Ya, tuanku!” seterusnya baginda bertanya kepadaku tentang negeri itu dan kisah-kisahnya. Aku pun menceritakan semuanya. Kemudian Puteri Urduja bertitah,

“Beta mesti memerangi negeri tersebut dan menjadikannya milik beta kerana sesungguhnya beta merasa kagum dengan harta dan tenteranya yang banyak.” Aku pun berkata kepadanya, “Lakukanlah, tuanku!” seterusnya Puteri Urduja memerintahkan supaya aku dikurniai baju, beras sebanyak dua muatan yang dipikul oleh gajah, dua ekor kerbau, sepuluh ekor kambing, empat ratl air mawar dan empat martaban iaitu jag besar yang dipenuhi oleh halia, lada, limau, serta mangga. Semuanya telah diasinkan dan ini adalah antara barang yang disedikankan untuk belayar.

Nakhoda kapal memberitahuku bahawa Puteri Urduja mempunyai kumpulan wanita, khadam perempuan dan jariah-jariah yang berperang seperti kaum lelaki dalam pasukan tenteranya. Baginda sendiri keluar dengan pasukan tentera itu yang terdiri dari kaum lelaki dan kaum wanita lalu melancarkan serangan ke atas musuh baginda. Baginda juga turut terlibat dengan pertarungan antara seorang dengan seorang, bersama dengan pahlawan-pahlawan.

Nakhoda juga memberitahuku bahawa peperangan sengit telah berlaku antara puteri tersebut dengan beberapa orang musuhnya dan banyak tentera terkorban. Mereka hampir-hampir tewas lalu baginda mara sendiri ke barisan hadapan dan menembusi barisan tentera. Akhirnya baginda tida di sisi raja yang diperanginya. Puteri Urduja lantas melontarkan lembing yang menyebabkan raja tersebut terbunuh dan tentera raja itu pun tertewas.

Kemudian Puteri Urduja membawa pulang kepala raja tersebut dengan hujung lembing dan kerabat baginda telah melucutkannya dari lembing dengan nilai harga yang tinggi. Setelah Puteri Urduja pulang ke pangkuan ayahandanya, baginda dilantik oleh ayahandanya sebagai pemerintah di kota yang sebelumnya berada di bawah kekuasaan saudara lelakinya. Nakhoda turut memberitahuku bahawa ada antara putera raja yang melamar Puteri Urduja tetapi baginda bertitah, “Beta tidak akan berkahwin melainkan dengan seseorang yang dapat bertarung dengan beta dan menewaskan beta.” Mereka tidak menyahut cabaran untuk bertarung dengan baginda kerana takut akan kecelakaan yang akan menimpa diri seandainya baginda dapat menewaskan mereka.

(Syed
Nurul Akla Syed Abdullah pen., 2012: 289-290)

Berdasarkan kepada terjemahan catatan Ibnu Batutah ini kita dapat mengetahui beberapa fakta yang sama dalam sejarah Kelantan iatu Tawalisi dan Puteri Urduja. Sejarah Kelantan yang disusun oleh Nakula menjelaskan bahawa suatu ketika Kelantan mempunyai seorang raja bernama Sang Tawal yang memerintah kerajaan Malayur dari tahun 1267 hingga sekitar tahun 1335, baginda mempunyai enam orang zuriat antara mereka adalah Raja Bharubhasa dan Dewi Durga.

Dewi ini yang mempunyai persamaan dengan Puteri Urduja dalam catatan Ibnu Batutah selama ini. Justeru dapat disimpulkan bahawa sekitar tahun 1344 Masihi, Ibnu Batutah telah singgah di rantau Timur Laut Semenanjung atau lebih tepat sekitar Kota Bharu dan sempadan Pasir Mas dengan Tanah Merah, Kelantan.

Latar Sosiopolitik
Melayu Timur Laut Semenanjung 1250 – 1345

Marco
Polo telah singgah di Lochac sekitar
1291 atau 1292 manakala Ibnu Batutah telah singgah di Tawalisi dan bertamu pula di Kaylukari
bandar paling besar dalam kerajaan tersebut sekitar tahun 1344. Beza masa
antara dua orang pengembara ini adalah selama lima puluh dua tahun, lokasi
kedua tempat ini juga tidak jauh dan mungkin ianya dalam satu kawasan yang sama
cuma berbeza nama berikutan jarak masa yang agak lama melebihi lima puluh
tahun, dalam tempoh tersebut pelbagai kemungkinan boleh berlaku.

Pada
1267, Raja Sakranta menyerahkan takhta kerajaan Malayur kepada puteranya Raja
Tilam yang kemudian dimasyhurkan dengan gelaran Raja Malawika, bagaimanapun
baginda kemudiannya terkenal dengan gelaran Sang
Tawal. Sebaik sahaja ditabal menjadi Raja Malayur, Raja Malawika telah
memimpin gabungan angkatan perang dari Malayur, Nagara Sri Dharmaraja dan
Samudera dan turut disertai para rajanya iaitu Raja Chandrabhanu dan Raja Al
Malikus Salleh untuk merebut kembali Pulau Sri Lanka daripada kerajaan Pandya
pada tahun 1268, setelah itu berlaku siri pertempuran yang panjang hingga tahun
1278.

Sekitar tahun 1281, ipar kepada Raja Malawika iaitu Raja Lamuttal telah mengubah nama kerajaan yang dipimpinnya dari Nagara Prathama kepada Lanka, dalam tahun ini juga Lamuttal telah menawan Nagara Sri Dharmaraja, Raja Malawika cuba mempertahankan wilayah tersebut namun gagal. Berikutan hal tersebut, Raja Malawika telah memindahkan pusat pentadbiran Kerajaan Malayur dari Kota Mandawijaya dalam negeri Kelantan pada hari ini ke wilayah Bedelung dalam provinsi Patthalung pada hari ini dan menamakan ibu kota baharu tersebut sempena nama kerajaannya juga iaitu Malayur.

Hal ini adalah sebagai strategi pertahanan untuk menghalang perkembangan kuasa Lamuttal ke arah selatan seterusnya menyekat perkembangan Sukhothai suatu masa nanti. Sewaktu perpindahan ibu kota ini, kerajaan Malayur hanyalah sebuah kerajaan kecil sahaja meliputi kawasan Segenting, Utara dan Timur Laut Semenanjung sahaja, justeru itu Raja Malawika telah berdamai dengan Raja Lamuttal dan mengiktiraf kedudukannya di Nagara Sri Dharmaraja (Ligor) dan kedaulatan Lanka.

1292,
Raja Sukhothai, Ram Khamhaeng mengerahkan angkatan tenteranya menyerang Lanka
sewaktu Raja Lamuttal menghantar puteranya, Wijaya bersama ribuan pengiring
untuk berkahwin dengan puteri raja Kartanegara. Raja Malawika pada masa ini
lebih terkenal dengan gelaran Raja Sang Tawal telah mengambil alih peranan
mempertahankan Lanka, baginda telah meminta bantuan dari kerajaan baik di dalam
semenanjung mahupun di luar semenanjung[2]
untuk membentuk suatu Lembaga Negara Persekutuan untuk melawan Sukhothai
(Abdullah Mohamed, 1980: Fasal 1, 12).

Lebih
dari 100,000 tentera persekutuan ini telah berkumpul di Kota Malayur
bersama-sama raja mereka, Majapahit dipimpin oleh Raden Wijaya, Raja
Jayasinhawarman dari Champa, Sultan Malik Muhammad (Al Malikul Zahir I) dari
Samudera dan Sultan Muhammad Shah (Al Malikul Nasr) dari Lamuri. Bersempena
peristiwa ini Sang Tawal telah mengahwinkan dua orang puterinya yang jelita dua
orang raja yang penting waktu itu, baginda telah mengahwinkan Puteri Candana
dengan Sultan Malik Muhammad, Raja Samudera manakala Puteri Tapasi atau Raden
Galuh Ajang dikahwinkan pula dengan Raja Jayasinhawarman, Raja Champa.

1294, Raja Sang Tawal bersama Gajah Benurung, panglima agung tenteranya telah memimpin angkatan tentera persekutuan tersebut melancarkan serangan balas untuk merebut kembali Lanka dari Sukhothai. Serangan ini berjaya mengalahkan tentera Sukhothai yang dipimpin oleh Ram Khamhaeng namun kemaraan angkatan tentera ini berhenti setakat Kota Grahi sahaja mungkin kerana mahu mengelakkan korban nyawa dikalangan kedua-dua pihak maka Raja Sang Tawal telah mengutuskan surat kepada Maharaja Takutar Khan di China supaya maharaja tersebut menggunakan kuasanya untuk melarang Raja Sukhothai dari melancarkan serangan balas.

Abdullah Mohamed (Nakula) menyatakan dalam Yuan Shih ada menyebut tentang siri peperangan yang lama antara Sien (Siam) dan Mali-yu-erh (Malayur) dan atas sebab tersebut, Majaraja Takutar telah menghantar surat kepada Raja Ram Khamhaeng dalam tahun 1295 melarang supaya tidak meneruskan peperangan tersebut.

Namun
lima tahun kemudian, Raja Ram Khamhaeng melancarkan semula serangan balas pada
1300 dan dibalas pula oleh Raja Sang Tawal pada 1305 seterusnya berlakulah siri
serangan balas sehingga tahun 1325 yang lebih memihak kepada pihak Sukhothai
yang dipimpin oleh pengganti Ram Khamhaeng iaitu Putera Leo Thai. Pihak
Sukhothai telah berjaya menawan Kota Malayur dan mengundurkan angkatan perang
Raja Sang Tawal ke Kota Mahligai dalam wilayah Langksauka sebelum mereka
menghentikan serangan tersebut berikutan berlaku rampasan kuasa oleh Phya
Uthong dalam kerajaan Sukhothai.

Kota Malayur musnah dan ia sehingga hari ini hanya dikenal melalui catatan Marco Polo, catatan empayar lama China dan petitih lisan masyarakat Alam Melayu, muncul kembali Negara Langkasuka. 1335, Raja Sang Tawal telah menyerahkan takhtanya pada puteranya Bharubhasa dengan dimasyhurkan dengan gelaran Sultan Mahmud Syah. Baginda tidak sama dengan ayahandanya, Raja Sang Tawal yang lebih berminat untuk bekerjasama, Raja Bharubhasa pula lebih berambisi iaitu baginda mahu menguasai kerajaan yang pernah bersekutu dengan Raja Sang Tawal dalam memerangi Raja Ram Khamhaeng dahulu seterusnya menjulang nama Langkasuka sebagai sebuah kerajaan besar.

Awalnya Raja Bharubhasa telah diminta oleh rakyat Kedah untuk menggulingkan rajanya, Maha Prita Daria yang terkenal dengan gelaran “Raja Bersiong”, baginda telah melaksanakan hasrat rakyat Kedah tersebut dan menggabungkan negeri tersebut dalam kerajaan Langkasuka. Seterusnya Raja Bharubhasa bersama-sama rakyat Kedah menggempur pula Gangganagara dan menguasai negeri tersebut serentak dengan itu baginda telah menukar nama Gangganagara kepada Perak.

Kemudian Raja Bharubhasa telah berpakat dengan Gajah Mada dari Majapahit yang dalam misi menyatukan seluruh Tanah Jawa[3], mereka memutuskan pihak Raja Bharubhasa menguasai bahagian barat merangkumi Champa, Kemboja, Sukhothai dan Samudera manakala pihak Gajah Mada menguasai seluruh bahagian kepulauan selain dari utara Sumatera. Kedua-dua pihak tersebut melancarkan misi penaklukan mereka pada tahun 1339, Dewi Durga yang turut dikenali sebagai Urduja juga turut serta dalam ekspedisi ini, awalnya mereka melancarkan serangan ke atas Champa.

Anak saudara Raja Bharubhasa, Raja Che Anouk yang menggantikan ayahandanya Raja Jayasinhawarman akur dengan serangan tersebut dan baginda di angkat kembali menjadi Raja Champa dengan Gajah Gila seorang bangsawan dari Kota Patani (Langkasuka) dilantik sebagai Gabenor secara tidak langsung sebagai wakil kepada Raja Bharubhasa di Champa. Seterusnya Raja Bharubhasa dengan bantuan Gajah Mada dan turut disertai tentera dari Champa menyerbu pula ke Kemboja, Ipdukan Raja pemerintah Kemboja akur dengan serangan tersebut, dan sebagai balasan Ipdukan Raja dilantik semula sebagai Raja Kemboja dengan Sapata Kulana seorang panglime perang Raja Bharubhasa dilantik sebagai gabenor sebagai wakil Langkasuka di Kemboja.

Gajah Mada telah berangkat pulang ke Majapahit meninggalkan belasan ribu tenteranya di Langkasuka dipercayai kepulangannya ke Majapahit adalah untuk melaporkan kepada Hayam Wuruk tentang kejayaan bersama sahabatnya Raja Bharubhasa dalam menyatukan Tanah Jawa (Nuraidil Zakaria, 2017: 115).

Seterusnya pada 1342, Raja Bharubhasa bersama panglima perangnya Gajah Benurung dan adindanya Dewi Durga memimpin angkatan laut menyerang Samudera. Al Malikul Zahir II juga anak saudaranya telah mengaku kalah, seterusnya angkatan perang ini menyerbu pula ke Lamuri, di sini Raja Bharubhasa telah melantik adindanya Dewi Durga menjadi  “Raja Perempuan”, dinyatakan Raja Bharubhasa telah menamakan semula nama kerajaan Lamuri kepada nama Negeri Aci[4]. Sekembalinya Raja Bharubhasa dan angkatan perangnya dari ekspedisi di Sumatera, baginda telah mengisytiharkan kawasan dan kerajaan yang dikuasainya sebagai “Empayar Chermin”.

Sekitar
tahun 1342, Champa telah bertindak keluar dari kekuasaan Langkasuka, melihatkan
tiada sebarang tindakan diambil oleh Raja Bharubhasa, Kemboja pula bertindak
membebaskan diri dari Langkasuka pada 1344 dan 1345 berlaku pemberontakan dalam
Samudera. Nyata empayar Chermin berada dalam keadaan yang lemah, kesempatan ini
diambil oleh Phya Uthong dari Siam yang berjaya menyingkirkan Sukhothai dengan
menggantikan kerajaan yang diasaskannya, Ayutthaya untuk menekan Raja
Bharubhasa yang berpusat di Kota Mahligai. Pada tahun 1345, Phya Uthong
menghantar Chao Phya Kalahom ke istana di Kota Mahligai juga pusat kepada
Empayar Chermin memberi kata dua kepada Raja Bharubhasa “Tunduk atau Perang!”

Sewaktu
kedatangan Chao Phya Kalahom ke Istana tersebut, Gajah Mada juga turut berada
di istana tersebut bagi merangka strategi menakluk semula kerajaan-kerajaan
yang mengisytiharkan diri bebas dari Chermin. Berikutan kelemahan yang nyata
dalam empayar Chermin, Gajah Mada menasihati Raja Bharubhasa agar tunduk buat
sementara terhadap kekuasaan Siam tersebut, akibatnya pihak Siam memaksa Raja
Bharubhasa dan rakyatnya yang tinggal dalam Kota Mahligai berpindah berikutan
mereka mahu menjadikan Langkasuka sebagai pusat tentera Ayutthaya di kawasan
tersebut.

Kesimpulan.

Penelitian
dibuat terhadap tajuk bab ini ternyata benar bahawa Marco Polo dan Ibnu Batutah
pernah melawat kerajaan yang dipimpin oleh leluhur para raja Kelantan. Namun
begitu, terdapat juga ahli sejarah yang menafikan ketetapan lokasi yang
disinggah baik Marco Polo mahupun Ibnu Batutah, sebagai contoh Paul Wheatley
dalam buku The Golden Khersonese (2012:159) mendakwa Lochac terletak sekitar
Borneo manakala Syed Nurul Akla Syed Abdullah dalam Rihla Ibnu Batutah
(terjemahan Bahasa Melayu) menyatakan bahawa para pengkaji menyatakan pelbagai
pendapat tentang kedudukan Tawalisi dengan Yule memilih Kepulauan Sulu sebagai
lokasi kerajaan ini namun beliau sendiri tidak pasti dengan kedudukan tersebut (2012:288).
Atas soal tersebut, pengkajian yang lebih mendalam harus dibuat berkenaan
persinggahan Marco Polo dan Ibnu Batutah, justeru sebahagian besar maklumat
dalam tulisan ini merupakan kisah dari riwayat tradisi masyarakat Kelantan.

RUJUKAN

Syed
Nurul Akla Syed Abdullah, et al. Pengembaraan Ibn
Battutah: Pengembara Agung, Karya Terulung, Menyingkap Wajah Dunia. MPH Group Publishing, 2012.

Nuraidil
Zakaria, Tanah Kala Sejarah Negeri
Kelantan. Geroda Merah Press & Nuraidil Publishing House, 2019.

Ronald
Latham, The Travels of Marco Polo, Penguin
Books, 1958 (Cetakan 1980).

Wordsworth
Classic, The Travels of Marco Polo, Wordsworth
Edition Limited, 1997.

Abdullah
Mohamed (Nakula), Sejarah Kelantan dalam
Beberapa Lintasan (Manuskrip), Kementerian Budaya Belia dan Sukan, 1981.

Abdulah
Mohamed (Nakula), Zaman Awal Kelantan:
Negeri Tersembunyi dalam Sejarah Malaysia, Adabi 78

Abdul Rahman al-Ahmadi, “Ibnu Batutah Pernah
Singgah di Kuala Krai, Kelantan,” dlm Nik Safiah Karim & Wan Abdul Kadir
Yusuf, (ed.) Kelantan dalam Perspektif
Sosio-Budaya: Satu Kumpulan Esei. Kuala Lumpur: Jabatan Pengajian Melayu,
Universiti Malaya, 1985.

Internet

“Marco
Polo Biography.” Encyclopedia of World
Biography, 14
Mar. 2019, www.notablebiographies.com/Pe-Pu/Polo-Marco.html.

“Ibn Battuta.” Ibn Battuta Facts & Biography | Famous Explorers, 14 Mar. 2019, famous-explorers.org/ibn-battuta/.

NOTA KAKI:

[1]
Waktu ini, Messer
Nicolò, Messer Marco Polo dan Messer Maffeo bimbang dengan keadaan di China
yang sedang dilanda kekacauan serta Kublai Khan yang makin tua dengan kuasanya
semakin merosot, justeru permintaan Kublai Khan mengiringi puterinya ke Parsi
merupakan tiket pulang mereka ke Venice.

[2]
Sang Tawal telah
meminta bantuan ketenteraan dari Kataha (Kedah), Gangganagara (Perak), Pahang,
Kelangkiu (Johor) dan Tumasik dari dalam Semenanjung dan dari luar baginda
telah memohon bantuan daripada Champa, Samudera, Lamuri dan Majapahit – Ibid
1980.

[3]
Rujuk Sumpah Palapa
oleh Gajah Mada dalam Nagarakertagama.

[4]
Abdullah Mohamed
(Nakula) menyatakan “Aci” bermaksud “adinda perempuan”, sewaktu pertabalan Dewi
Durga sebagai Raja Perempan di Lamuri, Raja Bharubhasa bertitah “Inilah aci ku
dan negeri ini adalah negerinya”. Semenjak itu timbul nama “Negeri Aci” sebagai
ganti “Negeri Lamuri” dan kemudiannya ia menjadi “Negeri Achih@Acheh”.


Tenggelamnya Flor De La Mar Yang Rakus Merompak Bumi Melayu

Di satu bahagian berhampiran muara Sungai Melaka, wujud sebuah muzium yang dikenali sebagai Muzium Samudera. Muzium yang dibuka pada 1998 itu bertujuan memberi pencerahan kepada orang ramai tentang peranan Melaka sebagai pusat perdagangan antarabangsa satu ketika dahulu.

Tetapi bagi ramai sejarawan Nusantara, kelibat replika kapal Portugal, Flor de la Mar yang menjadi sebahagian daripada muzium ini merupakan satu perkara yang menyakitkan. Ini kerana yang lebih layak dibina sebagai replika yang mempamerkan prestij Melaka sebagai pusat perdagangan antarabangsa ialah kapal ghali Mendam Berahi. Ketika ini, usaha penyelidikan dan pembinaan semula kapal tersebut sedang berjalan.

Ada sebab kenapa Flor de la Mar dibenci sebegitu rupa. Kapal ini merupakan sebuah kapal jenis carrack yang banyak digunakan oleh kuasa-kuasa Eropah sekitar abad ke-14 dan ke-15. Kapal carrack menjadi pilihan kerana mempunyai badan yang stabil di lautan dan mempunyai kapasiti penyimpanan yang banyak – berguna untuk perjalanan perdagangan yang jauh seperti Afrika dan Asia.

Dibina sekitar 1502 di Lisbon, Portugal, Flor de la Mar dianggap kapal yang terbesar mengikut kategori kapal carrack (berat 400 tan) dan yang terindah dari segi reka bentuk. Selepas siap, ia dihantar ke India buat kali pertama pada tahun sama di bawah pimpinan sepupu Vasco da Gama, Estevao da Gama yang menjadi sebahagian daripada Armada India Keempat.

Armada ini kemudiannya terlibat dalam satu insiden membabitkan sebuah kapal yang membawa jemaah haji dari Calicut (kini Calcutta) ke Makkah, Mirim. Insiden ini menyaksikan 400 orang jemaah haji termasuk 50 orang wanita, pemilik kapal dan seorang diplomat mati dibunuh selepas kapal tersebut dibakar. Selain menjarah harta berharga, 20 orang kanak-kanak malang ini turut diculik dan dilarikan kembali ke Portugal untuk dikristiankan.

Insiden berdarah ini merupakan permulaan penglibatan Flor de la Mar dalam kempen imperialisme Portugal di Asia. Antara kawasan yang pernah jadi saksi kelibatnya di perairan mereka ialah pelabuhan Hormuz (1507), Diu (1508), Goa (1510) dan Melaka (1511). Tetapi ekspedisi penaklukan Melaka yang dianggap paling penting kerana Melaka yang diperintah Kesultanan Melayu Melaka (KMM) merupakan pelabuhan antarabangsa yang penting.

Atas sebab itu, pihak Portugal melihat penaklukan ini sebagai kunci mengawal perdagangan antarabangsa memihak kepada mereka khususnya dalam soal rempah-ratus. Dan ini berjaya direalisasikan pada 1511 apabila Melaka jatuh ke tangan mereka. Disebabkan nilainya sebagai pelabuhan antarabangsa, terdapat banyak barang berharga yang bernilai tinggi sebagai rampasan perang. Bagi ketua ekspedisi Alfonso de Albuquerque, harta-harta ini patut dibawa pulang buat tatapan Raja Manuel I Portugal.

Tetapi keputusan tersebut merupakan satu kesilapan besar yang dilakukannya. Ini kerana sepanjang sejarah perkhidmatan Flor de la Mar, kapal ini beberapa kali mengalami kerosakan semasa pelayaran termasuk pelayaran pulang ke India sekitar 1506 dan 1507. Akibat kerosakan dalam pelayaran berkenaan, Flor de la Mar tersadai di Mozambique selama berbulan-bulan sebelum sebuah lagi kapal Portugal tiba dan menghulurkan bantuan dari segi pembaikan.

Agaknya kalau sudah rambang mata, pertimbangan logik sudah tidak terpakai dari segi keselamatan. Selain harta rampasan perang, Flor de la Mar turut membawa harta peribadi de Albuquerque dan ufti yang dihantar Raja Siam kepada Raja Manuel I. Walaupun sudah dinasihati agar mempertimbangkan semula keputusan tersebut, beliau bertegas mahukan kapal itu digunakan untuk mengangkut semua harta itu pulang ke Portugal.

Flor de la Mar bertolak dari Melaka sekitar akhir tahun 1511. Semasa kapal itu berlayar sekitar Pasai di timur laut Sumatera, tiba-tiba ia dilanda ribut mengakibatkan kapal tersebut karam dan membunuh ramai orang. Orang yang dianggap punca kemalangan ini iaitu de Albuquerque juga hampir mati lemas sebelum diselamatkan oleh saki-baki krew yang masih hidup.

Disebabkan nilai harta yang tersimpan dalam kapal yang tinggi, ia dianggap sebagai salah satu kapal karam berharga yang menjadi buruan pemburu harta karun sehingga hari ini. Tetapi jika ada pun, mungkin hanya sedikit saja yang akan ditemui.

Ini disebabkan lokasinya yang berhampiran dengan Aru, salah satu bekas wilayah jajahan KMM, bisa saja pemerintah KMM dalam buangan Sultan Mahmud Shah mengarahkan harta-harta ini diambil semula oleh Aru atau Orang Laut. Tidak mustahil harta-harta ini kemudiannya digunakan untuk membiayai perbelanjaan perang baginda bagi mendapatkan semula Melaka dari Bintan, markas sementara baginda selepas meninggalkan Muar dan Pahang.

Pastinya de Albuquerque juga sedar tentang hakikat ini selepas Melaka diserang dari 1515 hingga 1519. Logiklah Sultan Mahmud dapat membentuk pakatan negeri-negeri Melayu menggunakan prestij baginda sebagai Sultan Melaka untuk menyerang dan menghalau Portugal dari bumi Melaka. Tetapi semua ini masih memerlukan sejumlah harta yang banyak untuk menjayakannya.

Tidak mahu perkara ini berlanjutan dan secara tidak langsung membalas dendam atas kehilangan Flor de la Mar, Bintan diserang pada 1526. Ini memaksa Sultan Mahmud berundur ke Kampar dan mangkat di sana pada 1528. Dua putera baginda, Raja Ali dan Raja Muzaffar kemudiannya menjadi pengasas dua buah kesultanan baru iaitu Kesultanan Johor dan Kesultanan Perak.

Tetapi itu tidak menghalang pemburu harta karun mencuba nasib mereka. Sekitar 1992, seorang pemburu harta karun bernama Bob Marx mendakwa telah menjumpai lokasi sebenar bangkai Flor de la Mar. Bagaimanapun, ia kemudiannya mencetuskan isu perebutan khazanah kapal berkenaan membabitkan tiga buah negara iaitu Portugal, Malaysia dan Indonesia.

Nak harapkan masalah ini selesai begitu saja, jangan haraplah. Ini kerana situasi Flor de la Mar mirip situasi mana-mana bangkai kapal lama yang menjadi rebutan pelbagai negara selama bertahun-tahun seperti San Jose. Selagi mana bangkai kapal sebegini terus dilihat dari segi nilai material dan bukan nilai sejarah, maka yang rugi ialah sejarah negara-negara yang terlibat.

Ramai dalam kalangan Melayu ingin tahu tentang sejarah Melaka. Selalu sangat dengar pasal kerajaan hebat yang pernah berdiri di situ. Maka kami membuka jendela untuk anda masuk ke laluan masa dan kembali ke zaman Kesultanan Melayu Melaka terdahulu dengan hanya satu pembelian di Shopee: https://shopee.com.my/The-Patriots-Tasjil-Anis-Salatin-Rahsia-Agung-Melaka-i.238336777.3439494308?

RUJUKAN

Heritage Daily. (2022, 16 Mei). Flor de la Mar – The lost treasure ship.

Mingren, W. (2016, 5 Julai). The Lost Treasure of Flor de la Mar, Flower of the Sea. Ancient-Origins.


Manuskrip Tertua Dalam Tamadun Melayu

Kitab al-Aqā’id al-Nasafiah merupakan sebuah karya yang agung, dikarang oleh Imam Najmuddin Abu Hafs Umar al-Nasafi.

Ia bertujuan membahaskan pendirian tauhid Ahli Sunnah Wal Jamaah menurut aliran al-Maturidiah yang digagas Imam Abu Mansur al-Maturidi.

Kitab ini telah disyarahkan ramai ilmuan Kalam, antaranya Imam Sa’aduddin Mas’ud ibn Umar al-Taftāzānī yang dinamakan Sharh al-Aqa’id al-Nasafiah.

Ia telah digunakan secara meluas oleh umat Islam sebagai rujukan Tauhid yang kukuh sehingga ke hari ini.

Yang menariknya, karya syarahan Imam Taftazani ini pernah diterjemahkan ke dalam Bahasa Melayu oleh seorang ulama yang masyhur di Alam Melayu, iaitu Sheikh Nuruddin Muhammad Jailani ibn Ali Ibn Hasanji Ibn Muhammad Hamid al-Raniri pada abad ke 17 Masihi.

Beliau pernah dilantik sebagai Mufti di Acheh Besar oleh Sultan Iskandar Thani dari 1637-1641M kerana ketokohan ilmunya. Beliau bukan saja mufti, bahkan seorang sufi dan mutakalim .

Bukan itu saja, karya beliau tersebut turut diiktiraf sebagai manuskrip yang tertua di Alam Melayu setakat ini. Diberi nama Durr al-Farā’id bi Sharh al-Aqā’id, kitab ini diperkirakan selesai diterjemah pada tahun 1630M.

Perasankah kita suatu perkara? Kitab al–Aqaid al-Nasafiah ini dikarang oleh seorang mutakalim yang beraliran Maturidi (aqidah) dan Hanafi (fiqah).

Sedangkan Imam Taftafazani yang menghuraikannya dan Syeikh al-Raniri yang menterjemahkannya masing-masing beraliran Asya’ri (aqidah) dan Syafi’i (fiqah).

Hal ini menjadi bukti keterbukaan fikiran umat Islam dalam menerima pelbagai perbezaan pandangan sesama mereka, asal saja perselisihan tersebut tidak bercanggah dengan aqidah benar  yang disepakati majoriti ulama.

Dan keberhasilan kitab ini disebar luas di Nusantara juga menjadi bukti bahawa masyarakat Melayu pada zaman itu berfikiran terbuka.

Durr al-Faraid yang diterjemah Syeikh al-Raniri bukan sekadar karya cikai, bahkan sebuah masterpiece yang membahaskan pendirian aqidah Ahli Sunnah Wal Jamaah secara komprehensif.

Kandungan atau matan terawal di dalam kitab tersebut pun sudah mula menyentuh perbahasan falsafah di mana pengarang mensabitkan kebenaran sesuatu perkara dan pengetahuan tentangnya.

Dalam rangkap yang sama, beliau membidas golongan Sofis yang membawa keraguan tentang kebenaran hakikat sesuatu.

Turut juga dibahas sumber-sumber ilmu, sifat-sifat Allah SWT, al-Quran, perkara-perkara ghaib seperti Malaikat, azab kubur, syurga dan neraka.

Tak terlepas juga hal ketatanegaraan seperti perundangan, khilafah dan imamat kepemimpinan.

Selain menterjemah, beliau juga turut menerapkan sebahagian daripada kefahamannya di dalam penulisan tersebut. Ia bagi menyesuaikannya dengan konteks masyarakat Melayu pada zaman itu.

Beliau memilih untuk meninggalkan banyak perbahasan falsafah berat yang dibawa Imam Taftazani. Hal ini demikian kerana beberapa perbezaan yang boleh diperhatikan:

Imam Taftazani:

Syeikh al-Raniri:

Maka, Syeikh al-Raniri memilih untuk tidak memberatkan masyarakat ketika itu dengan perbahasan-perbahasan yang tak dirasakan berkeperluan. Tindakan tersebut mempamerkan kebijaksanaan beliau.

Walaubagaimanapun, beliau tidaklah meninggalkan terus semua perbahasan falsafah. Ini kerana pada ketika itu Alam Melayu juga telah sedikit terdedah kepada ancaman ideologi-ideologi Barat dan Kristianisasi yang dibawa penjajah.

Maka beberapa titik penting seperti hakikat ilmu, sumber-sumber ilmu dan pengetahuan turut ditekankan demi menjaga kelestarian akal.

Penemuan manuskrip ini jelas memberitahu kita bahawa para ulama dan umat Islam di rantau ini sangat menekankan kepentingan aqidah. Sebabnya tiada lain kerana aqidah ialah tunjang agama, dan agama hanya mampu dipelihara sekiranya kesucian aqidah dapat dipastikan terpelihara.

Selain itu, penyebaran kitab Durr al-Faraid yang sarat dengan perbahasan ilmiah dan akliah ini melihatkan kepada kita bagaimana pandangan alam (worldview) umat Islam Melayu dahulu.

Tidak hanya tertumpu kepada makan minum dan berdagang, masyarakat Melayu pada ketika itu telah melibatkan diri secara langsung di dalam arus ilmu yang rancak berevolusi.

Terdapat banyak sumber yang boleh dirujuk, namun yang dilihat mempelopori pengkajian ini ialah Perpustakaan Negara Malaysia dan buku karangan Profesor Syed Muhammad Naquib al-Attas berjudul The Oldest Known Malay Manuscript: A 16th Century Malay Translation of the ‘Aqaid of al-Nasafi.

RUJUKAN:


Apabila Orang Melayu Mengamuk Sampai Membunuh J.W.W. Birch

Selepas mengukuhkan kedudukan di Pulau Pinang dan Singapura, penjajah British mula letak mata pada Perak pula. Negeri ini diberkati dengan sumber tin sangat banyak. Walau bagaimanapun, negeri ini juga ada dua masalah besar:

Isu warisan ini mudah difahami. Katanya Raja Abdullah adalah waris sulung. Tetapi baginda tiada dalam negeri semasa Sultan Ali mangkat. Jadi Raja Bendahara Sultan Ismail dijulang sebagai sultan pula, memintas abangnya Abdullah.

Untuk menyelesaikan dua masalah besar di atas, Raja Abdullah berhubung dengan pihak British dengan bantuan seorang kenalan bernama Tan Kim Cheng. Surat baginda sampai pada tangan Sir Andrew Clarke, yang dilantik sebagai Gabenor Singapura dan Negeri-Negeri Selat.

“Beta mahu menjalinkan persahabatan kekal dengan Kerajaan Inggeris, yang akan menguntungkan kedua-dua pihak. Dan beta meminta sahabat beta, Sir Andrew Clarke, hantar seorang pemimpin berkaliber untuk duduk bersama beta di Perak… dan tunjuk kepada beta sistem kepimpinan yang baik untuk wilayah-wilayah beta, supaya negara beta boleh dibuka dan menjana perolehan serta kekal aman dan damai.”

Walau bagaimanapun, ada isu yang sangat kritikal di sini. Surat asli ditulis seorang munshi bernama Mohamed Said dalam bahasa Melayu dan diterjemah ke bahasa Inggeris oleh William Henry Read. Dan katanya, Read mengubah konteks Said sampai habis lari makna (Drake, 2017). Raja Abdullah cuma meminta seorang Residen untuk “bantu dan nasihat dalam hal ehwal kerajaan supaya dapat membangunkan sumber, mengukuhkan pentadbiran dan menjaminkan kesejahteraan dan kebahagiaan penduduk.”

Mempelawa Ular Untuk Patuk Dubuk

Umumnya, Ghee Hin dan Hai San adalah dua dubuk pada kerajaan Perak. Tetapi kemasukan British adalah ibaratkan seekor ular yang sangat berbisa. Perubahan konteks asal telah menunjukkan risiko besar yang menanti. Apa-apa pun, surat ini menjalinkan persefahaman antara Perak dan British dengan Perjanjian Pangkor 1874. Dengan perjanjian ini, Raja Abdullah dijulang British sebagai Sultan Perak dan pemerintah negeri yang sah. Baginda juga berkuasa mutlak dalam hal ehwal bangsa seperti Agama Islam dan Adat Melayu. Dua hal ini tidak boleh dikacau Residen British.

Namun lain yang dirancang; lain yang jadi. British menaikkan pangkat James W.W. Birth daripada “Colonial Secretary” kepada “First British Resident in Perak”. Birch ‘masuk pejabat’ pada 4 November 1874; dan dalam masa beberapa bulan saja, pihak British naik meluat dengan cara pentadbiran beliau. Bayangkan Sir Andrew Clarke sendiri cakap, “aku sangat marah dengan perangai Birch yang buat suka hati ikut kepala lutut dia.” Kalau Gabenor Clarke sendiri naik menyampah, bayangkan hati perasaan orang Melayu dibawah Sultan Abdullah pada masa itu.

Jatuhnya Sabun Birch

Pungutan cukai dan zakat menjadi isu paling besar selepas kedatangan J.W.W. Birch. Sebelum ini, bidangkuasa pungutan ada pada tangan Imam Paduka Tuan yang mengumpulkan hasil daripada zakat, fitrah dan sedekah – tetapi Birch mengadakan beberapa peraturan baharu yang bercanggah dengan amalan tempatan dan proses pungutan (Abdullah, 1993). Ibaratkan babi yang menyondol, Birch juga enggan menghormati sistem sosial tempatan dan tidak tahu berbahasa Melayu. Ada catatan mendakwa Birch cakap, “aku tidak peduli perihal adat lapuk negeri ini yang tidak berbaloi untuk difikir pun.” (Iskandar, 2022).

Entah apa lagi yang Birch buat di sebalik tabir. Birch dilaporkan menggunakan kuasa polis untuk menakut-nakutkan orang ramai. Pihak Sultan semakin murka dan sudah mula bincang untuk membunuh bermula Julai 1875 lagi. Membujur lalu melintang patah, rancangan menjadi kenyataan tiga hari selepas takbir raya mula berkumandangan daripada bibir umat Islam.

Birch pada masa itu ada di Pasir Salak dan mungkin tidak tahu pasal sekumpulan orang Melayu yang sudah bersenjata di sana. Kumpulan ini terdiri daripada pejuang-pejuang seperti Dato Maharaja Lela, Datuk Sagor, Sipuntum, Pandak Endut, Mohamed Amin, Ngah Ibrahim dan Ngah Jabor. Birch pula ketika itu sedang mandi. Sedang elok air melitupi tubuh, tiba-tiba kulitnya terkoyak dek balingan lembing yang tepat.

Tidak tahulah sabun Birch jatuh atau terpelanting. Yang pasti Birch tidak kutip. Turut terbunuh adalah kerana Birch iaitu Mat Arshad, yang tumbang kerana serangan Pak Endut. Malah Endut dikatakan orang pertama yang membaling lembing ke arah bot permandian Birch, diikuti Kulup Ali, Ngah Jabor dan Panjang Bur.

Birch terjatuh ke dalam sungai dan kemudian ditikam Se Tuah sebelum ditetak Sepuntum pula. Mayat Birch ditemui 182 meter daripada lokasi kejadian (Abdullah, 1979). Pembunuhan Birch menggegarkan pentas politik British, yang terus memburu kumpulan terbabit dengan tawaran hadiah $9,000. Mereka mahu Dato Maharajalela. Malangnya, beliau ditangkap dan dijatuhi hukuman gantung sehingga mati dalam sebuah mahkamah dipengerusikan Sultan Idris I (Aziz, 2019). Sultan Abdullah pula dituduh terlibat dalam pembunuhan ini lalu dibuang negeri ke Pulau Seychelles.

RUJUKAN:

Abdul Rahman, H.I., & Azmi, A. (2015). Sejarah Malaysia: Wacana Kedaulatan Bangsa, Kenegaraan dan Kemerdekaan. USM.

Abdullah, Z.G. (1979). Pembunuhan J.W.W. Birch: suatu kajian tentang pembunuhannya.” Malaysian Journal of History, Politics and Strategic Studies. 09: 59-72.

Aziz, F. (2019, Julai 3). Dato Maharaja Lela Dalam Sejarah Perak. Orang Perak.

Abdullah, Z.G. (1993). Ngah Ibrahim, Orang Kaya Menteri Paduka Tuan. Persatuan Muzium Malaysia. Halaman 27.

Drake, P. (2017). Merchants, Bankers, Governors: British Enterprise in Singapore and Malaya, 1786-1920. World Scientific. Halaman 57.

Iskandar, R. (2022). The Malay Nobat: A History of Power, Acculturation and Sovereignty. Rowman & Littlefield. Halaman 155.

Tuan, W. Y. (2016). Penang Chinese Commerce in the 19th Century. Flipside.


Empayar Khazar: Asal Usul Yahudi Moden?

“Kaum Khazar merupakan suatu kewujudan yang luar biasa pada zaman pertengahan. Dengan terdiri dari puak-puak nomad yang bersifat lasak, mereka memiliki segala kelebihan yang diperlukan oleh sesebuah kuasa membangun; pentadbiran yang tersusun, perdagangan yang luas dan mewah, dan pasukan tentera yang kuat. Pada zaman itu, zaman di mana kefanatikan dan kejahilan mendominasi dunia Eropah Barat, Khazar meraih kemasyhuran berkat keadilan dan sifat toleransinya.

Orang-orang yang ditindas hanya disebabkan anutan agama berbondong-bondong berpindah ke Khazar. Bagaikan bintang yang bergemerlapan, ia menyinari ufuk dunia Eropah yang suram, dan kemudian sirna tanpa meninggalkan sebarang jejak kewujudan.” – Vasili V. Grigoriev, di dalam eseinya yang bertajuk “O dvoystvennosti verkhovnoy vlasti u khazarov” (1835), yang dicetak semula di dalam buku kompilasi tahun 1876 yang berjudul Rossiya I Aziya.

Khazar merupakan sebuah masyarakat separa-nomad yang bertutur dalam Turki. Mereka membentuk sebuah empayar perdagangan yang besar di wilayah utara Caucasus pada abad ke-7 Masihi. Merentas abad, mereka melebarkan kuasa hingga ke Ukraine, Crimea, selatan Russia, barat Kazakhstan dan barat laut Uzbekistan.

ASAL-USUL YANG TIDAK JELAS

Asal-usul Khazar tidak dapat dipastikan secara jelas. Begitu juga dengan tarikh ketibaan mereka di wilayah Volga-Caucasus. Khazar dipercayai secara umum sebagai etnik Turki dan mungkin berhijrah ke kawasan tersebut dari Asia Tengah. Mereka turut dipercayai sebagai sebahagian daripada Empayar Hunnic yang berkuasa pada abad ke-5 Masihi; sebagai puak Akatzirs yang disebutkan oleh diplomat dan sejarahwan Byzantine yang bernama Priscus dari Panium.

Menjelang separuh kedua abad ke-6 Masihi, Khazar berada di bawah pemerintahan Khaganate Turki Barat. Apabila khaganate tersebut bubar pada pertengahan abad berikutnya, Khazar menubuhkan khaganate mereka yang tersendiri dengan men4kluk beberapa buah puak Bulgar, Caucasian dan Slavic yang berhampiran.

Khazar pada asalnya merupakan kaum yang hidup secara nomad. Setelah men4kluk puak-puak tersebut, mereka tetap meneruskan budaya bercucuk tanam di samping mengadaptasi gaya hidup secara tetap. Tambahan lagi, Khazar turut terlibat dalam aktiviti perdagangan, yang kelak membenarkannya berkembang menjadi sebuah empayar perdagangan yang kuat.

P3RANG ARAB-KHAZAR

Tidak lama selepas penubuhan Khaganate Khazar, mereka terlibat dalam konflik dengan Kekhalifahan Rashidin. Sebelum kemangkatan Khalifah Umar pada tahun 644M, beliau sempat mengarahkan pasukan tenteranya agar berangkat ke arah utara memasuki Caucasus. Namun, hanya pada tahun 652/653 barulah berlaku pertempuran besar pertama di antara Khazar dan Arab yang berlangsung berhampiran kota Balanjar.

Khazar berjaya menangkis s3rangan pihak musuh dan komander Arab yang bernama Abd ar-Rahman ibn Rabiah terkorban di medan tempur. Pihak Arab melanjutkan pep3rangan mereka menentang Khazar dan s3rangan demi s3rangan yang mereka lancarkan pada akhirnya memaksa Khazar berundur jauh ke utara Caucasus.

Walau bagaimanapun, kemenangan-kemenangan awal yang diraih oleh Khazar ke atas Arab berjaya menghalang perluasan kuasa Kekhalifahan Rashidin ke utara, memasuki Eropah Timur.

Khazar mengekalkan hubungan yang mesra dengan kuasa besar lain pada waktu itu, iaitu Empayar Byzantine. Pada abad ke-7 Masihi, Khazar membekalkan bantuan ketenteraan kepada Maharaja Heraklius dalam kempennya memerangi Empayar Sassanid. Tambahan lagi, dua orang maharaja yang memerintah pada abad ke-8 iaitu Justinian II dan Constantine V, masing-masing mempunyai isteri berwarga Khazar.

Selain itu, kehadiran Khaganate Khazar juga secara tidak langsung berperanan melindungi Byzantine daripada ancaman puak nomad di utara Caucasus, memandangkan kedudukan Khazar menjadikannya sebagai wilayah penampan di antara dua kekuasaan tersebut.

Khazar mengalami pertumbuhan ekonomi menerusi aktiviti perdagangan yang dijalankan, berkat kelebihan geografi yang mereka miliki. Laluan timur-barat yang menghubungkan antara Timur Jauh dengan Empayar Byzantine, serta laluan utara-selatan yang menghubungkan antara puak-puak Slavic dengan Kekhalifahan Arab, masing-masing perlu melalui wilayah Khazar sekaligus menuntut mereka agar membayar cukai yang dikenakan ke atas kafilah-kafilah yang lalu-lalang. Hal ini memberikan sumbangan yang besar terhadap lonjakan ekonomi Khaganate Khazar.

KHAZAR MEMELUK AGAMA JUDAISM

Tidak dinafikan lagi bahawa Khazar sering berhubung dengan agama Kristian dan Islam menerusi pertembungan mereka dengan Byzantine dan Arab serta aktiviti perdagangannya dengan para pedagang dari kedua belah pihak itu. Pun begitu, Khazar tidak menganut kedua-dua agama itu secara rasmi.

Sekitar abad ke-8 Masihi, agama Judaism mula tersebar secara meluas dalam kalangan masyarakat Khazar berkat kemasukan kaum Yahudi ke wilayah itu. Pada permulaan abad ke-9 Masihi, Judaism mula diangkat sebagai agama rasmi Khaganate Khazar sekaligus menjadikannya sebagai zon neutral antara dua kekuasaan yang bersengketa, iaitu Byzantine-Kristian dan Arab-Muslim.

Walau bagaimanapun, Khazar mengamalkan sikap toleransi terhadap agama-agama lain dan penganut kepercayaan-kepercayaan lain dapat hidup dengan aman di bawah kekuasaan mereka.

Menjelang abad ke-10, Khaganate Khazar mula mengalami kejatuhan. Di wilayah utara dan barat, sebuah lagi kaum beretnik Turki, iaitu Pechenegs, mula mendaki tangga kuasa. Tambahan lagi, puak-puak Slavik Timur kini bersatu di bawah kepemimpinan Kievan Rus.

Pada tahun 965 Masihi, Sviatoslav I yang merupakan Putera Mahkota Kiev bertindak melancarkan kempen memerangi Khazar. Beliau berjaya menewaskan mereka dan menamatkan kekuasaan Khaganate Khazar. Lebih menarik untuk dikongsikan, sehingga kini tidak dapat dipastikan sama ada bahasa Khazar masih kekal selamat ataupun tidak. Maklumat bertulis berkenaan mereka hanya didapati melalui sumber-sumber Byzantine dan Arab.

TERJEMAHAN:

Wu Mingren. (29 Disember 2018). The Khazars: A Forgotten Medieval Empire that Ruled the Northern Caucasus. Ancient Origins. https://www.ancient-origins.net/history-famous-people/khazars-0011246


5 Kontroversi Yang Melibatkan Keluarga Diraja Britain

Zaman ini entah berapa ramai pernah terdengar nama Calvin Coolidge. Ketika itu Coolidge sedang berusaha di White House sebagai Presiden Amerika Syarikat yang tidak banyak bercakap. Pada 21 April 1926, beliau menerima perkhabaran daripada London.

Raja George V mendapat cucu baru, yang diberi nama Elizabeth Alexandra Mary Windsor.

Tiada siapa menjangka yang Elizabeth akan dimasyhurkan sebagai Permaisuri United Kingdom. Baginda mempunyai kewibawaan sebagai seorang permaisuri yang berjaya.

Amerika Syarikat sudah mempunyai 16 pemimpin – tetapi Elizabeth masih berada di takhta tanpa sebarang masalah moral, begitu juga suaminya Putera Phillip.

Gandingan dua individu diraja ini sememangnya membuahkan hasil kepimpinan yang baik.

Walau bagaimanapun, ada saja ahli keluarga diraja tidak mengikuti jejak mereka.

Andrew merupakan anak Elizabeth II yang ketiga. Sebagai putera, baginda pernah berkhidmat sebagai juruterbang helikopter dan kapten sebuah kapal.

Malah semasa United Kingdom berper.ang dengan Argentina pada tahun 1982, Andrew menjalankan beberapa misi keten.teraan.

Jasa baginda memang tidak boleh dinafikan. Malah baginda turut melibatkan diri dalam majlis ilmu bersama Universiti Bandar London dan Universiti Huddersfield.

Namun baginda telah menconteng arang terhadap imej ibu bapanya. Najis dibawanya telah memalukan institusi diraja British. Pada Mac 2011, baginda mendapat kritikan media yang menghidu hubungan baiknya dengan Jeffrey Epstein di Amerika Syarikat.

Dalam majlis yang sama…

Bagi yang tidak tahu, Epstein adalah seorang penje.nayah sek.sual. Istana Buckingham berdepan dengan tek.anan orang ramai yang meminta penjelasan – apa hubungan Andrew dengan Epstein?

Seorang wanita bernama Virginia Roberts mendakwa dirinya dibayar £10,000 untuk mengadakan hubungan intim dengan Andrew (Withnall, 2015).

Ketika itu, Roberts masih berusia 17 tahun. Andrew membuat satu sesi temu bual bersama Newsnight untuk menjelaskan keadaan sebenar.

Temu bual tersebut bagaikan menyapu garam pada lu.ka, sampai Istana Buckingham membuat keputusan.

Andrew tidak lagi boleh terlibat dalam urusan istana. Kumpulan keselamatan baginda dikurangkan.

Apabila Ghislaine Maxwell dita.han, Andrew membatalkan penerbangannya ke Sepanyol… kerana takut ditangkap dan diheret ke muka pengadilan di Amerika Syarikat. Andrew hari ini sudah terasing daripada keluarga diraja, tidak dijemput pun semasa sambutan hari lahir ke-100 ayahandanya.

Andrew berkahwin dengan seorang wanita London bernama Sarah Ferguson pada tahun 1986. Sarah mempunyai dar.ah kebangsawanan… walaupun tidak pekat seperti Andrew.

Mereka sudah kenal sejak kecil lagi, ketika bermain polo misalnya. Semasa berkahwin, Sarah diterima baik kerana mempunyai perwatakan ceria. Tetapi wajah ini jauh sekali satu sinaran dalam kegelapan.

Malah Sarah merupakan punca Keluarga Diraja British menjadi kelam. Ketika berkahwin, Sarah menjadi mang.sa media yang melemparkan kata-kata nista dengan selamba.

Baginda mempunyai masalah berat badan (lebih kurang 100 kilogram). Pihak media selamba menamakan Sarah “Puteri Babi” dan “Fergie Gemuk”.

Perkahwinan mereka mula berantakan, kerana Andrew selalu berkhidmat di luar negara. Dalam masa setahun, mereka hanya berjumpa selama 40 hari sahaja.

Ketika berpisah, Sarah berkenalan dengan seorang pengurus kewangan bernama John Bryan.

Daily Mirror pula mengambil gambar mereka berdua sedang bersuka ria. Ketika itu Bryan sedang menghisap jari kaki Sarah yang tidak berbaju di tepi pantai.

Apabila diudarakan, United Kingdom bergegar. Dan adik Elizabeth II iaitu Puteri Margaret menulis surat kepada Sarah, “tidak terbayang bagaimana jauh adinda telah malukan keluarga.” (Alderson, 2010).

Marie Christine von Reibnitz berkahwin dengan Putera Michael, seorang sepupu Ratu Elizabeth II. Ketika lahir, Michael merupakan putera ketujuh yang boleh mewarisi takhta. Namun kelahiran satu demi satu putera telah menolak gilirannya jauh ke tangga ke-49.

Jadi tiada siapa peduli jika Michael ingin berkahwin dengan seorang janda. Dalam sebuah majlis Christmas di Istana Buckingham, Marie mencetuskan kontro.versi besar kerana memakai barang kemas blackamoor (Lui, 2017).

Bagi yang tidak tahu, barang kemas ini diketahui mengagung-agungkan budaya perham.baan warga Afrika. Cuma masalahnya, Meghan Markle (campuran Afrika) menghadiri majlis tersebut.

Setelah ditegur, Marie meminta maaf dan berjanji takkan memakainya lagi.

Ratu Elizabeth II mempunyai seorang adik bernama Margaret yang mengundang pelbagai jenis masalah. Dulu Margaret mempunyai hubungan dengan Kapten Peter Townsend (suami orang).

Apabila Elizabeth II dimasyhurkan sebagai ratu, Townsend berc.erai dengan isterinya untuk masuk minang untuk Margaret.

Gereja England enggan meluluskan perkahwinan ini, kerana Townsend sebenarnya mempunyai darjat seorang “janda”. Jadi yang dikejar tidak mendapat, yang ada di tangan pula berciciran.

Margaret berkahwin dengan seorang jurugambar bernama Antony Armstrong-Jones pada tahun 1960. Mereka dikurniakan dua cahaya mata, iaitu David dan Sarah. Tetapi perkahwinan mereka tidak sama seperti Elizabeth II dan Phillip.

Agama Kristian mempunyai konsep “godparent” yang berada ketika proses baptisme dengan janji kepada gereja akan bertanggungjawab tentang hal ehwal keagamaan.Sarah mempunyai seorang “godfather” bernama Antony Barton. Bermula tahun 1966, Margaret menjalinkan hubungan su.lit dengan Barton (Nicholson, 2020).

Surat antara Margaret dengan anak saudara Perdana Menteri turut mendedahkan hubungan intim.

Margaret didakwa mempunyai hubungan dengan Keith Miller, Mick Jagger dan Peter Sellers (tetapi tidak terbukti). Perkahwinan Margaret run.tuh pada tahun 1978, dengan pelbagai spekulasi daripada media.

Krisis antara Meghan Markle dan Keluarga Diraja British tidak besar mana, kalau dibandingkan dengan Raja Edward VIII yang bercinta dengan Wallis Simpson.

Cinta inilah yang menjatuhkan baginda, kerana Wallis merupakan seorang janda dua kali.

Semua pemimpin menentang perkahwinan ini, dengan pendapat bahawa Wallis tidak sesuai menjadi ratu kerana “bekas orang”.

Malah Gereja England pula tidak menggalakkan perkahwinan semula pada ketika bekas pasangan masih hidup (satu tradisi yang dihentikan sekarang). Edward masih nekad untuk berkahwin, sampailah Perdana Menteri Stanley Baldwin membuat µgµtan politik.

Baldwin rela meletakkan jawatan (sekali gus membubarkan Dewan Parlimen), jika perkahwinan dianjurkan. Peletakan jawatan ini akan menjejaskan imej Edward sebagai seorang raja yang neutral secara politik.

Tetapi Edward sebenarnya memang tidak neutral, kerana pernah meminta kerajaan berbuat sesuatu pada beberapa isu. Edward cuba membuat rundingan: “aku kekal raja, Wallis jadi permaisuri… tetapi anak-anak kami takkan mewarisi takhta.” Segelintir sejarawan berpendapat cadangan ini dibuat Winston Churchill.

Tetapi Dewan Parlimen tidak berganjak. Edward menerima tentangan hebat di Australia, Kanada, United Kingdom dan sebagainya. Hanya ada dua pilihan sahaja: kahwin orang lain atau undur daripada takhta.

Edward membuat pilihan, dan adiknya Albert Frederick menjadi Raja George VII. Kerana cinta Edward VII dan Wallis, laluan Elizabeth Alexandra Mary Windsor ke takhta terbuka luas.

(Isu Puteri Diana dan Meghan Markle tiada dalam senarai kerana sudah ada artikel khas yang menceritakan tentangnya:

RUJUKAN:

Alderson, A. (2010, Ogos 7). Revealed: how the Duchess of York was led to the brink of ruin. The Telegraph.

Lui, E. (2017, Disember 21). What Meghan saw at the Christmas lunch. Lainey Gossip.

Nicholson, K. (2020, Mac 14). Royals exposed: How secret letter revealed Princess Margaret’s (ditapiskan). Express UK.

Withnall, A. (2015, Januari 4). Teenage ‘(ditapiskan) (ditapiskan)’ Virginia Roberts claims she was paid £10,000 by Jeffrey Epstein to have (ditapiskan) with Prince Andrew. Independent UK.


Virus China Tidak Kena Uyghur? Salah…

Walaupun China merupakan negara paling popular yang mengamalkan komunisme, ideologi ini sebenarnya tidak dimulakan dari Beijing. Sebaliknya, negara pertama yang menjulang komunisme ialah Rusia, yang berkembang sejauh-jauhnya.

Dan sejarah komunis dulu sampai sekarang tidak berubah pun – kunci, kuarantin, sita, penj4r4 dan kem t4h4nan. Dalam kem-kem t4h4nan, mustahil kekasaran dan kekerasan tidak diamalkan. Jadi apabila negara tersebut dilambung ombak peny4kit, semua yang ditahan takkan mungkin diberikan peluang untuk teruskan kehidupan.

Inilah masalah yang dihadapai bangsa Uighur di Xinjiang. Sebanyak 500 pusat t4h4nan telah dibina untuk “mendidik semula” bangsa Uighur supaya boleh menjadi warga China. Dengan erti kata pendek, Uighur perlu membuang Islam dan memeluk agama komunis. Allah dan Muhammad perlu dilupakan, dan sosok tubuh ketua negara kalau boleh mesti disembah. Memandangkan Uighur enggan, jutaan daripada mereka sekarang mereput di sebalik rantai dan pagar dalam keadaan yang tidak bersih langsung.

Kebersihan memainkan peranan dalam kesihatan manusia. Apabila sistem imunisasi sudah r0sak, maka lagi mudahlah peny4kit menjangkiti. Dengan adanya virus korona (2019-nCoV), semua yang dit4h4n sekarang ini dalam ambang b4h4y4 (RFA, 2020). Dan virus ini sekarang telah disahkan tiba di Xinjiang selepas dua lelaki berbangsa Han telah menj4ngkitinya (Bostock, 2020). Kedua-dua individu ini iaitu Li dan Gu berada di Wuhan apabila kes pertama dilaporkan.

Sebelum tirai besi didirikan yang mengunci penduduk-penduduk Wuhan, mereka sudahpun pulang ke Xinjiang. Dan jika China gagal mengawal penularan, seramai 1.8 juta warga Uighur yang beragama Islam tentu sekali amat cenderung untuk terkena. Lokasi yang terlalu sempit memudahkan penularan. Batuk dan bersin sudah tentu sukar untuk diubati dengan sempurna. Dan pelepasan pula takkan sama sekali berlaku, kerana China tidak mungkin akan memaafkan keengganan Uighur untuk memeluk komunisme.

Oleh kerana dua bangsa besar Xinjiang – Uighur dan Han – terbelah mengikut status bagaikan kasta yang berbeza sosioekonomi, masalah ini sangatlah besar. Etnik Han yang menguasai ekonomi dan politik tidak begitu faham dengan bahasa tempatan. Etnik Uighur pula tidak berpuas hati dengan Han, setelah sekian lama disisihkan bagaikan tetamu tidak diundang di rumah sendiri. Jadi tiada persepakatan antara mereka, lebih-lebih lagi dengan adanya kem t4h4nan sebegini.

Sudahlah terdedah dengan masalah-masalah sedia ada seperti tuberculosis, malaria, meningitis dan cirit-birit, j4ngkitan 2019-nCoV sememangnya akan menamatkan riw4y4t semua di sana. Pagar yang mengurung mereka sudah tentunya takkan dibuka, apatah lagi jika berlaku akan menyebarkan virus tersebut ke tempat-tempat lain. Maka di sini Uighur yang dit4h4n mempunyai masalah yang jauh lebih besar berbanding status mereka semata-mata.

Andainya tersebar, bukan 1.8 juta orang ini sahaja yang terancam. Kaum keluarga mereka dan rakan-rakan sebangsa yang bilangan melebihi 11 juta di seluruh Xinjiang akan terdedah juga. Malah minoriti-minoriti seperti Rusia, Kazakh, Uzbek dan Tajik juga akan menyukarkan keadaan, terutamanya jika mereka pergi ke tanahair masing-masing. Bersebelahan dengan Xinjiang ialah Kyrgyzstan dan Tajikistan. Kedua-dua republik ini pula berjirankan Uzbekistan dan Kazakhstan.

Maka sekelip mata umat Islam melebihi 70 juta orang perlu berhati-hati kerana dasar dalam negeri China ini barangkali boleh menganc4m mereka pun. Jadi tidak pelik jika adanya 2019-nCoV memberikan keuntungan strategik kepada China. Kalau mereka menghidapi virus, China tutup pagar dan tutup mata sahaja. Kalau lari daripada kem pula, bangsa Uighur sendiri akan menguruskan mereka.

Jadi memang tidak boleh sujud dalam perasaan kagum serta syukur demi bangsa Uighur. Hari-hari mereka meniti mata pedang. Bila duduk, mereka boleh s4kit. Kalau lari keluar pula, anak isteri mereka mungkin berj4ngkit. Jadi baik duduk sahaja kerana diluah mereka m4ti emak, ditelan pula m4ti bapa.

RUJUKAN:

Bostock, B. (2020, January 24). The Wuhan coronavirus has hit Xinjiang, where China has imprisoned at least 1 million Uighur Muslims. Its filthy detention camps will make inmates sitting ducks. Business Insider. Retrieved from https://www.businessinsider.my/wuhan-coronavirus-xinjiang-uighur-squalid-detention-camps-2020-1/?r=US&IR=T

RFA. (2020, January 23). Conditions Put Xinjiang Internment Camps at Risk as Region Confirms First Coronavirus Cases. Retrieved from https://www.rfa.org/english/news/uyghur/viral-01232020164134.html


Tips Belajar Bahasa Arab Gaya Hipster

Pasti anda rasa ‘syok’ betul kalau dapat bercakap dalam bahasa Arab kan? Ya. Lagi-lagi semasa anda membaca Quran, pasti akan rasa bahagia bila dapat memahami Qalam Allah swt ‘on the spot’. Belajar bahasa Arab tidaklah sesusah mana jikalau kita rajin membaca Quran setiap hari. Ianya pasti lebih mudah. Di sini saya akan kongsikan tips bagaimana belajar bercakap bahasa Arab tanpa perlu latihan menulis. Tetapi jika anda mahu melatih kemahiran menulis tulisan Arab ianya amat digalakkan lagi kerana dapat meningkatkan lagi ‘skill’ kita dalam mengetahui bentuk ‘mufrod, mutsanna dan jama’.

1. HAFAL 5 MUFRODHAT SETIAP HARI.

Mufrodhat iaitu perkataan-perkataan dalam bahasa Arab. Disarankan untuk membeli kamus Arab-Melayu & Melayu-Arab. Untuk tips pertama ini hanya mudah sahaja. Kalau boleh, dimulakan hafalan mufrodhat dengan menghafal segala objek persekitaran harian kita seperti ‘babun’ iaitu pintu, ‘kursiyyun’ iaitu kerusi dan sebagainya. Ini memudahkan otak kita dilatih dengan santai untuk mengenalpasti segala bentuk objek dalam bahasa Arab. Jika kita melihat pintu, maka kita sudah tahu namanya di dalam bahasa Arab. Pastikan setiap hari anda menghafal hanya 5 mufrodhat sahaja jikakalau anda tidak mampu menghafal banyak kalimat Arab. Ingat, ‘sikit-sikit lama-lama jadi gunung Everest’.

2. CUBA GABUNGKAN PERKATAAN-PERKATAAN ARAB DALAM SATU KALIMAT.

Contoh:

a) Kau menghafal perkataan objek – ‘Babun’ iaitu pintu.

b) Menghafal perkataan gelaran diri -‘Ana’ iaitu saya.

c) Menghafal perkataan kerja (fi’ul amri) – ‘Fathun’ iaitu buka.

Cuba gabungkan ketiga-tiga ayat di atas.

Jadinya : “Ana fathun babun”.

Tetapi ayat sebetulnya: “Ana aftahul babu”.

Walaupun dari segi penyampaian dalam bahasa Arab ianya ternyata salah, tetapi tidak mengapa kerana kita sudah ada perasaan berani untuk menggabungkan perkataan-perkataan Arab dalam satu kalimat yang mudah. Jangan takut salah. ‘Salah sekali, bukan salah sampai Kiamat’.

3. MELATIH HIWAR DEPAN CERMIN ATAU SECARA SEORANG DIRI.

Hiwar macam bersembang dalam bahasa Arab. Bukan sembang sampai cucuk langit. Ni sembang dalam bahasa Arab. Hiwar ini melatih kita untuk berani bercakap dalam bahasa Arab setelah kita berani menghafal mufrodhat dan menggabungkan perkataan-perkataan Arab. Duduk seorang diri dalam bilik, cuba kita latih diri bercakap dengan dinding atau depan cermin. Orang nak kata gila lantak la, janji kau tengah bina diri nak memahami segala isi Quran. Nak improve diri bersembang dalam bahasa Arab? Cari member kau yang pandai bercakap bahasa Arab la. Jangan cari member yang tak tahu bersembang Arab. Nanti dua-dua ke laut Antartika.

4. BELAJAR JUGA ILMU NAHU, SOROF, MANTIQ DAN BALAGHAH (PRO VERSION).

Kalau anda sudah melepasi level ketiga-tiga di atas maka anda boleh bermula mempelajari apa itu ilmu Nahu, Sorof, Mantiq dan Balaghah. Buat permulaan pelajari dahulu ilmu Nahu dan Sorof. Kedua ilmu ini penting dipelajari kerana ianya merupakan salah satu tiang utama menguasai bahasa Arab. Nahu bagaikan ‘grammar’ dan Sorof bagaikan membetulkan apa yang ada di dalam Nahu. Dalam kata lain, Nahu itu mengubah suatu perkataan dalam sebuah ayat berdasarkan huruf atau harakat serta ianya mempengaruhi makna ayat tersebut. Dan bahagian-bahagian ini memerlukan untuk kita berguru dengan mualim.

Jadi, itu sahaja tips yang dapat saya kongsikan. Alhamdulillah tips ini saya sudah lakukan dan dapat menguasai bahasa Arab secara lancar hanya mengambil masa selama 3 bulan sahaja. Daripada semua ini, penting juga untuk kita berguru. Kerana dengan berguru kita akan dapat lebih memahami menyusun perkataan Arab dalam satu kalimat yang lengkap dan betul mengikut kaedah yang akan diajari oleh guru masing-masing.

Sekian terima kasih.


Sejarah Kesihatan Ibu Bersalin Di Malaysia

Dalam keadaan wujudnya segelintir masyarakat di Malaysia masa kini yang menolak untuk bersalin di hospital, mereka pasti terkejut mengetahui bahawa masyarakat di masa dahulu telah melakukan perubahan yang besar dalam pemikiran mereka yang akhirnya menyebabkan penurunan kadar kematian ibu dan bayi ketika bersalin secara drastiknya. Keterbukaan masyarakat zaman dahulu yang sering dimomokkan dengan keadaan mereka yang suka pada perkara kurafat, pasti tidak dapat menghadam maklumat yang akan dibuka ini. Penurunan kematian ibu dan anak ini menunjukkan usaha sama di antara pihak kerajaan, pihak perubatan dan juga rakyat jelata yang begitu erat dan mapan demi kebaikan yang lebih menyeluruh berbanding bertegang urat menegakkan benang yang basah.

Terdapat dua langkah besar yang Malaysia telah lakukan sebagai sebuah negara. Pertama, Malaysia telah menyertai pelan Safe Motherhood Initiative (SMI) yang telah dilancarkan ketika berlangsungnya Safe Motherhood Conference di Nairobi, Kenya. Namun begitu, walaupun inisiatif ini bertujuan untuk mengurangkan kematian ibu bersalin, Malaysia mendapati inisiatif ini tidak berjaya mengurangkan kadar kematian ibu bersalin. Lalu pada tahun 1991, Malaysia telah memperkenalkan Confidential Enquiry into Maternal Death (CEMD) yang merupakan langkah penting buat kesihatan ibu dan anak di Malaysia.

Penurunan kematian ibu dan anak
ketika bersalin di Malaysia boleh dibahagikan kepada tiga fasa. Fasa pertama
ialah pada tahun 1933 hingga 1957. Fasa kedua pula pada tahun 1958 hingga 1975.
Fasa ketiga pula ialah dari tahun 1978 hingga sekarang.

Fasa Pertama : Fasa Kolonial

Fasa ini berlangsung ketika
penjajahan kuasa Inggeris di Malaya. Saat ini, kematian ibu bersalin masih
tinggi dan merupakan masalah utama kesihatan ketika itu. Namun begitu, iltizam
dan pertanggungjawaban yang tinggi pada pihak kerajaan dan orang awam telah
membawa kepada penubuhan Jabatan Kesihatan Ibu dan Anak dan tertegaknya Ordinan
Bidan pada tahun 1954.

Keutuhan iltizam pihak-pihak di
atas menyaksikan, sehingga tahun 1957, terbinanya 66 buah hospital di mana
terdiri daripada 10 buah hospital besar dan 56 buah hospital daerah walaupun
belum wujud lagi Jagaan Kesihatan Primer (Primary Health Care).

Fasa Kedua : Awal Kemerdekaan hingga 1975

Perangkaan dan perancangan yang
dilakukan oleh Malaysia telah menyaksikan penurunan drastik kematian ibu
bersalin sebanyak 78% dan penurunan ini sangat memberansangkan buat negara
dunia ketiga. Penurunan ini disebabkan kerajaan telah memperkenalkan program
Kesihatan Ibu dan Anak di setiap pusat kesihatan dan klinik bidan di mana semua
ini telah dikumpulkan kepada tiga kumpulan iaitu pusat kesihatan primer,
hospital daerah tanpa khidmat pakar sebagai pusat kesihatan sekunder, dan
hospital awam dan hospital universiti yang dilengkapi khidmat pakar sebagai
pusat kesihatan tertier.

Penumpuan pihak kerajaan di dalam pembangunan infrastruktur di kawasan pedalaman telah dipertingkatkan. Ini disebabkan ketika itu, sebanyak 75% daripada jumlah penduduk berada di pedalaman adalah mereka bertaraf miskin luar bandar. Tujuan penaiktarafan ini adalah bagi menggalakkan perkhidmatan kesihatan yang optimal. Contoh perkhidmatan luar bandar yang diperkenalkan adalah perkhidmatan doktor udara di Sabah dan Sarawak manakala Skuad Terbang Obstetrik (OFS) di Semenanjung Malaysia. OFS turut juga dijalankan di bandar di mana ia diperkenalkan di Seremban bagi memenuhi keperluan pemindahan kes-kes swasta ke hospital kerajaan. OFS terdiri daripada seorang pakar obstetrik, pakar bius, bidan, dan pegawai perubatan yang lain. Tujuan OFS ini adalah untuk merawat ibu-ibu yang mengalami komplikasi besar seperti tumpah darah (post-partum haemorrhage atau pelahiran tersekat (obstructed labour).

Fasa Ketiga : 1976 hingga kini

Fasa ini menunjukkan penglibatan
yang lebih agresif oleh pihak kerajaan dan kementerian kesihatan. Ini
termasuklah pelancaran CEMD yang amat penting dalam menstruktur kaedah-kaedah
menangani kesihatan ibu dan anak ini. Pertamanya Sistem Pendekatan Risiko Tinggi
ketika penjagaan antenatal telah diperkenalkan. Sistem ini telah menyebabkan
penurunan tambahan sebanyak 50% kadar kematian ibu bersalin.

Kedua, pihak kesihatan telah memperkenalkan sistem kod warna yang akan menentukan kandungan yang mempunyai risiko yang lebih tinggi daripada kebiasaan. Warna yang digunakan adalah warna merah, kuning, hijau dan putih. Bagi warna merah, ia menandakan keadaan yang mengugat nyawa dan pesakit memerlukan rujukan segera ke hospital berdekatan dan kemasukan itu tidak boleh dihalang. Kuning pula menandakan pesakit yang memerlukan pemantauan antenatal oleh seorang doktor. Pesakit kod hijau memerlukan pemantauan oleh ketua jururawat manakala pesakit kod putih akan dijaga oleh jururawat desa atau bidan.

Selain itu kerajaan telah
memperkukuhkan sistem rujukan di mana ibu yang berisiko tinggi akan terus
dirujuk ke penjagaan peringkat tinggi. Malah kerajaan turut menyediakan kad
penilaian ibu mengandung di rumah yang dimulakan pada era 80-an. Kad ini akan menjadi
satu-satunya dokumen yang merekod kesihatan ibu mengandung dan kad ini akan
disimpan oleh pesakit bagi memudahkan pengenalan jika kecemasan berlaku.

Pada era 90-an, kerajaan telah
menyediakan pusat kelahiran di bandar dan luar bandar di mana pusat-pusat
bertujuan untuk mengurangkan kesesakan di pusat kelahiran utama di bandar
manakala di luar bandar, ia bertujuan melayani ibu mengandung yang berisiko
rendah dan bagi mereka yang tidak menginginkan sebarang intervensi serta ingin
berada di persekitaran yang selesa. Pusat kelahiran luar bandar ini diuruskan
oleh pegawai perubatan. Sehingga 2010, sebanyak 2833 klinik kesihatan dan 165
klinik bergerak serta 131 skuad terbang.

Langkah terakhir yang dilakukan oleh kerajaan pada fasa ketiga ini telah menunjukkan kematangan dan kewibawaan bagi kedua-dua pihak iaitu baik pihak kerajaan mahupun orang awam. Kerajaan telah memperkenalkan jawatan rasmi bidan kampung (Traditional Birth Attendant atau TBA) bagi mengatasi masalah ini dengan tuntas. Malah bidan kampung yang mengikuti cara tradisional ini telah melihat cara baru ini membawa manfaat kepada ibu-ibu mengandung. Oleh itu mereka telah bekerjasama dengan kerajaan yang akan memberikan mereka latihan sepatutnya. Bidan kampung ini juga telah dibekalkan peralatan bersalin. Namun begitu mereka dibenarkan menguruskan kelahiran dengan syarat mereka akan berdaftar dan melaporkan sebarang kelahiran kepada jururawat terdekat. Pendekatan ini berjalan selama sepuluh tahun sebelum diberhentikan secara berperingkat. Ini kerana dalam masa tersebut, latihan obstetrik ke atas pegawai kesihatan telah meningkat. Selain itu, masalah kewangan turut menyebabkan langkah TBA diberhentikan berperingkat.

Seterusnya?

Langkah-langkah yang dilakukan di atas, walaupun tidak sempurna, namun sudah menunjukkan iltizam dan dedikasi kerajaan Malaysia di dalam menurunkan kadar kematian ibu bersalin ke tahap negara dunia pertama. Walau bagaimanapun, langkah kerajaan ini tentu tidak berjaya sepenuhnya jika ianya tidak disambut oleh rakyat jelata. Ekoran itu, tindak-tanduk segelintir masyarakat masa kini yang mensabitkan kementerian kesihatan dan pegawai-pegawai sebagai tidak bertauliah dan mempunyai niat buruk haruslah dibendung. Masyarakat awam haruslah dididik untuk mengenali yang mana intan, yang mana kaca. Malah jika gerakan ini dibiarkan berleluasa, kejayaan yang telah dirangkul oleh Malaysia selama beberapa dekad ini sudah pasti akan mengundur ke belakang. Sia-sia usaha, duit dan keringat yang telah dicurahkan oleh kerajaan, pegawai-pegawai kesihatan malah bidan-bidan tradisional selama ini. Janganlah kerana nila setitik rosak susu sebelanga.